Ўн еттинчи аср бошларига келиб, Европанинг ҳеч бир давлати мохов касаллигига қарши кураш борасида Венеция мамлакати каби чора-тадбирларни қўлламаган эди.\nБу ерда тозалик ва тартиб-интизомни сақлаш масаласида қатъий қоидаларга амал килинарди. Махсус идоралар мамлакатга келувчи ҳар бир кемани назорат қиларди. Яъни, Европа бўйича дастлабки карантин тадбирлари ана шу ерда жорий этилган эди. Барибир кўрилган барча зарур чораларга қарамай, шаҳарни фалокат чангалидан омон сақлашнинг иложи бўлмади: қора ажал Венеция бўйлаб яна қайтадан бош кўтарди. У дахшатли даражадаги кўргиликларни юзага келтирди.\nКЎК ЛАГУНА СОҲИЛИДАГИ ШАҲАР\nВенеция XVII асрнинг илк босқичида гуллаб-яшнади. Ўз бойликларини ён-атрофига мароқ билан намойиш эта бошлади. Аммо бойваччаларнинг муҳташам ва салобатли қасру кошоналари қаторида бошқа бир Венеция яшарди. Бу оддий ва турли тоифадаги қашшоқ меҳнаткаш халкдан иборат шаҳар аҳли эди.\nШаҳарнинг катта қисми кичик-кичик кўчма иморатлардан иборат бўлиб, у ерда асосан, тикувчилар, бўёқчилар, шам тайёрловчи усталар, пайвандчилар, ариқ-зовур тозаловчилар, кунбай ишловчилар ва гадойлар турмуш кечирарди.\nПортда эса ҳамиша кўплаб денгизчилар, савдогарлар ва зиёратчилар тўхтаб ўтишарди. Негаки Венеция Шарқ ва Африка минтақаларига олиб борувчи дарвоза ҳисобланарди.\nМайдонлар ва катта-кичик чорраҳа йўлларда субҳи содикдан то вақти хуфтонга қадар одам оёғи тинмасди. Бу ерларнинг ҳар қадамида чачвон ёпинган турк мусулмонларини, иудей динига сиғинувчи қавмларни, араб савдогарларини ва қора танли мавргондолерларни учратиш мумкин эди. Дунёнинг барча қитъаларидан Европага илк бор ташриф буюрган тижорат аҳли ва саёҳатчилар энг аввало Венецияга қадам кўйишарди. Бу ерда бутун Ев Чунки Шимолий Италияда Мантун шаҳри учун уруш кетаётганди. Айнан ана шу жойда мохов касаллиги тарқалди...\n1630 йилнинг 8 июнида Венецияга Мантундан шу юрт герцогининг бир гуруҳ элчилари келишади.\nУлар билан биргаликда шаҳарга юқумли микроблар кириб келади.\nМохов касаллиги Венецияга тез-тез "меҳмон" бўлиб турарди. Биргина 1348 йилдан 1575 йилга қадар бу шаҳарни 20 марта мазкур касаллик балоси исканжага олган.\nКасаллик тарқатувчи омилларни бу мамлакат портига кўпинча улкан денгиз кемалари олиб келарди. Негаки уларнинг ичида ҳамиша кўплаб каламушлар учраб турган. Каламушлар соҳилга чиқиб, бутун шаҳар бўйлаб тарқаб кетишган. Ушбу кемирувчилар билан бирга келган бургалар одамларга ўтиб, касаллик чиқарувчи микробларни кенг тарқатган.\nДастлаб бургалар каламушларни чаққан, улар қийналиб ўлгач, бошқасига ўтган. Сўнг одамларга ҳужум қилган. Шу тариқа бутун бошли шаҳарни эпидемия қоплаб олган.\nВенецияда каламушлар ўзларини жуда эркин ва бехавотир ҳис этишган. Улар Санто-Стефано ибодатхонаси, Сан-Марко майдони, Риалто тошкўприги теграси, Калледели-Армени номли арман мавзеси, Сан-Жоржо-де-Гречи деб аталувчи юнонлар тумани ва яҳудийларга қарашли Гетто даҳасида эмин-эркин чопиб юришган. Албанларнинг Кампо-Сан-Маурициохудуди, немис савдогарлари ҳовлиси ва Усмонийлар салтанатининг тижоратчилари қўналғаси бўлган Фондако-деи-Турки каби қатор мавзеларда каламушлар инсонларнинг ажралмас мавжудотига айланиб қолганди... Венеция фақат Шарқ ва Ғарб оралиғидаги асосий йўллар кесишган нуқтагина эмасди. Шу билан бирга, у ўзга ерликлар учун бошқа шаҳарларга нисбатан анча эркинлик берилган макон ҳам эди. Хорижликларга ҳатто бу ерда ўз ибодатхоналарини қуришга ҳам рухсат берилганди. Мазкур ўлка юнонлар энг кўп бўлган ҳудудлардан бири эди. Улар Венецияга X асрданоқ ўрнашиб олишганди.\n1453 йили Константинопол турклар томонидан босиб олинганидан кейин бу ердаги юнонлар жамоаси 10000 нафардан ҳам ошиб кетганди. 1514 йили венециялик юнонлар ўз миллий проваслав ибодат-хоналари —Сан-Жоржо-деи-Гречини қуриш учун ижозат олишга муваффақ бўлдилар. Арманлар ҳам Венецияга жуда қадимдан ўрнашиб олишганди. Уларнинг Санта-Кроче номли ибодатхонасига 1496 йилда асос солинган. 1228 йилдан олдинроқ немис савдогар ва ҳунармандлари шаҳарда ўз ҳовли-жойларини қуришган. Риалто тошкўприги атрофида эса уларнинг ўз савдо расталари ҳамда устачилик дўконлари бўлган.\nВенецияда доимо тинимсиз ҳаракат ҳукм сурарди, ҳар куни бу ерга юзлаб-минглаб кишилар келиб-кетарди. Бандаргоҳларга дунёнинг турли бурчакларидан сузиб келган улкан кемалар лангар ташларди. Агар Европада турли-туман юқумли касалликлар учун кенг очиб қўйилган дарвоза мавжуд бўлган эса, у айнан Венеция эди, дейиш мумкин.\nКир-чир ва ифлосликлардан тозаланмайдиган қашшоқлар яшовчи даҳаларда каламушлар ҳақиқий кулфат манбаи бўлиб қолди. Рио-Мариндаги жуда зич қилиб қурилган уйларда камбагал ҳунармандлар, қора ишчилар, балиқчилар ва нуфузи энг паст бўлган касб-кор эгалари—гўрковлар, фаррошлар, фоҳишалар, қудуқ тозаловчилар, гадой ва ўгрилар истиқомат қилишарди. Бу шўрпешоналар томигача чиркинга ботган каталакдек хоналарда аранг кун кўришарди. Расвойи жаҳон бўлиб кетган ҳовлиларнинг умумий манзараси бу ерда илдиз отган қашшоқлик, қўшмачилик ва жиноятчиликни яққол намоён этиб турарди. Зах босган хоналарга мутлақо куёш нури тушмас, шу боис уларнинг деворлари моғорлаб қоп-қора доғлар ҳосил қилиб турарди. Бундай уйларнинг пиллапоялари шу даражада тор ва танг қурилган эдики, натижада ҳаётдан кўз юмган юқори қаватдаги кишини тўғридан-тўғри зинапоялар орқали эмас, балки замбилларга солган ҳолда олиб тушишга тўғри келарди; Шунда ҳам бечора тобуткашлар марҳумни бамисоли бир қоп каби елкасига ортмоқлаб олиб тушарди.\nОилалардаги яшаш шароити ҳам бағоят даражада паст эди. Хочналарда саноқлигина жиҳозлар "бўларди, холос. Улар атиги ётоқ кровати, бир-иккита курси ва оддий сандикдан иборат бўлиб, ушбу матоҳлар қизил ёки яшил рангга бўяб қўйиларди. Негаки бу тусдаги бўёқлар энг арзон эди. Сандиқларда кийим-кечаклар сақланган.\nВенецияликлар Пасха байрамида (диний байрам) бир-бирларини хамиртуруш солиб пиширилган ҳушбўй ифорли нон билан сийлашган. Рождество тантаналарида эса улар ширинликлар, турли пишириқ ва шарбатлар билан ўзаро меҳмондўстлик қилишни анъанага айлантириб олишган. 11 ноябр—Муқаддас Мартин кунида барча венецияликлар қовурилган каштан ва беҳили пишириқлар истеъмол қилишган.\nБу каби пишириқларни Венециядаги барча фуқаролар дастурхонида учратиш мумкин эди. Аммо ҳамиша эмас, балки юқорида санаб ўтилган саноқли байрам кунларида, холос. Қўй, мол, парранда, балиқ ва ноёб ҳайвонлар гўштидан тайёрланувчи турли-туман тансиқ таомлар зса фақат бой хонадонлар дастурхонида учрарди. Рио-Мариннинг увадаси чиққан уйларида, ахлат босган ҳовлиларида яшовчи фуқаролар бундай таомлар ҳақида ҳатто орзу ҳам қилишмасди. Оддий халқнинг асосий озуқаси ун маҳсулотлари ва сарделка ҳамда скумбрия деб номланувчи балиқлар бўлган. Улар овқатни умумий сув идишдан олинган сув ва арзон гаров вино билан тановвул қилишган...\nКўплаб ҳунармандлар ўз уйларида ишлашарди. Уларнинг асбоб-ускуналари каталакдек хоналарда қалашиб ётарди. Ҳар бир ана шунақанги уйларда албатта, каламушлар яшарди.\nАксарият каламушлар савдо битимлари тузиладиган тижорат кемаларидан юклар туширилиб, маҳсулотлар тахлаб қўйиладиган Риал-то кўприги атрофида ин қурганди. Ушбу тошкўприкдан унча узоқ бўлмаган жойда ғалла омбори бўлиб, унда маҳсулотни тортиб оладиган умумий тарози ҳам бор эди. Савдо расталарида дон ва ун сотиларди. Шунингдек, бодапазлар май ҳам сотишар эди. Бозорларда гўшт ва балиқ маҳсулотларини кўриб, камбағалларнинг кўзи қувнарди. Бироқ уларни сотиб олишга бечоралар сариқ чақа ҳам топа олишмас-ди. Ҳамма жойда оломон изғирди. Минглаб фоҳишалар ўз уйи олдидаги тор кўчаларга чиқиб, интиқлик билан мижоз кутарди Шовқин-суронли, бой ва хавф-хатардан холи бўлмаган бу шаҳар аҳолиси ўзига хос тарзда ҳаёт кечирарди.\nЧоршанба кунлари Кампо-Сан-Полода бозорочиларди. Шанбада эса асосий савдо-сотиқ ишлари Сан-Марко майдонида давом этарди. Белгиланган бу кунларда пештахталар мева-чева, сабзавот ва турли-туман зираворлар, кўкатлар солинган саватларга тўлиб кетарди. Ҳамма жойда ҳозиру нозир каламушлар маҳсулотлар ичида бемалол ўз ишини қилиб юраверарди. Жони ҳалқумига келган сотувчилар уларни ҳар хил таёқчалар, супургилар билан қувишдан безор бўлиб кетишарди.\nЕвропадаги энг йирик кемасозлик нуқтаси бўлган Арсенало ҳудудининг каттагина қисмида ҳам худди Мурано оролидаги каби кемирувчи каламушлар сайр қилиб юришарди. Муранода ойнасозлик корхонаси бўлиб, унда Венециянинг оламга машҳур ойналари ишлаб чиқарилар эди. Усталар бу ерда нафис қадаҳлар, кубоклар, гулдонлар, кўзгу ва дераза ойналари ясашарди. Венеция шиша идишлари жуда юқори баҳоланарди. Каламушлар ҳатто шу шишасозлар оролини ҳам тинч қўймади.\nКЎЗГА КЎРИНМАС УРУШ\nОдатдагидек, уй-жойсиз дайдилар биринчи бўлиб касалга чалинишди. Улар қўлтиқ остининг шишиб кетиши, йиринглаши, танаҳарорати кескин ошиши, бошнинг қаттиқ оғриши ва бутун аъзои баданининг зирқирашидан шикоят қила бошлашди. Кейин эса уларнинг сонларида қора доғлар пайдо бўлаётгани кўзга ташланди. Венецияликлар бу мохов касаллиги аломатлари эканини аллақачон билишарди. Ана шундан кейин бутун Европа мамлакатлари бўлаб, мохов касаллигининг дастлабки эпидемиялари кенг тарқалди. Қора ажал кўланкаси вақти-вақти билан Европага кўп бор қайта-қайта тахдид солиб турди. XIV асрда машъум офат шамоли минтақа аҳолисининг учдан бир қисмини ҳаётдан олиб кетди. "Шунчалик кўп одамлар ўлдики, уларни ҳеч ким, ҳатто энг катта мукофот эвазига ҳам кўмиб қўйишни истамасди,— деб ёзганди "Сиен хроникаси" муаллифи Анолоди Тур.—Марҳумар жасадини итлар еб кетмаслиги учун уларнинг устига шунчаки тупроқ сепиб қўйишарди, холос". Бандаргоҳ бекатлар шаҳарларга касаллик кириб келувчи дарвоза вазифасини ўтади. Дунё давлатлари билан мустаҳкам савдо алоқаларини ўрнатган Генуя ва Венеция шаҳарлари айниқса бу ўринда етакчилик қилди. Ушбу ердаги бандаргоҳлар орқали Европага нафақат мохов, балки бошқа кўплаб касаллик микроблари ҳам кириб борди.\nОдатда, Сенат (шаҳар бошқармаси) қуйидаги мазмунда буйруқ чиқарарди. Мабодо венецияликлар бандаргохдан соҳилга тушаётганлар орасида мохов касаллиги аломати бор бўлган кишиларни кўриб қолишса, дарҳол: "Бошқа вилоятлардан келган бирорта ҳам бемор Венеция теграсига киритилмаслиги, ундайлар мажбуран галереяларга сургун қилиниши ва уларга тегишли ҳар қандай кемалар ёқиб юборилиши ҳақида маълум қилишсин!" 1423 йили Сенат илк бор моховларни даволовчи касалхона очди. Бу шифохона шаҳар жанубидаги оролчада эди. Бироқ мазкур шифо масканида ҳеч кимни даволай олишмади. Негаки ушбу касалликни бартараф эта оладиган бирон бир дори-дармон воситасининг ўзи йўқ эди. Оролча мохов туфайли ҳаётдан кўз юмганлар қабрига тўлиб кетди.\nОрадан бир неча йил ўтиб, Венеция Европада биринчи бўлиб карантин тартибини жорий этди. Бу янгилик ҳақиқий маънодаги инқилобий ёндошув эди.\n1490 йили Сенат санитария идорасини ташкил этди. Бу идора таркибида нотариус, мирза, олти нафар ёрдамчига эга бўлган капитан, кема қаровчиси, тегишли қонун ва қарорларни эълон қилиб борувчи котиб, марҳумларни қабрга элтувчи уч нафар «юкчи» ва битта қоровул фаолият юрита бошлади. Санитария идораси ходимлари касаллик эпидемияси сабабли қийналиб, чекка-чекка вилоятлардан келган барча кишиларни текшириб чиқишарди. Уларнинг рўйхатига ҳар куни аниқлик киритиларди. Шу билан бирга, санитарлар томонидан бандаргоҳга келувчи ҳар қандай юк кемалари ҳам қатъий назоратга олинарди,\nШаҳарга бортида моховга чалинган беморлари бўлган кема ёки қайиқлар келса, улар бутун туриш-турмуши билан дарҳол тўғридан-тўғри моховлар даволанадиган махсус шифохонага олиб кетиларди. Кўзга бироз соғломроқ бўлиб кўринган беморлар эса, зудлик билан қип яланғоч қилиб ечинтирилар ва сирка билан обдон ювинтирилиб, уларга янги либослар бериларди. Сўнг тоза ва озода бўлиб қолган беморни карантин учун қирқ кунга янги касалхонага жўнатишар эди. Карантин тартибини Сенатнинг талаби даражасида ҳаётга тадбиқ этиш жуда мушкул кечган. Очиқ бандаргоҳ шаҳарнинг дарвозаси бўлмаганки, уни шунчаки ёлиб қўйиш мумкин бўлсайди. Оддий қайиққа ўтириб ҳам исталган томондан Венецияга кириб келса бўларди. Бу ерга ташриф буюрган киши ҳалқасимон тор ва танг кўчаларда адашиб, турфа тилларда мулоқот қилувчи оломон орасига сингиб кетганини ўзи ҳам билмай қоларди. Шу сабабли ҳам Сенат руҳонийларни санитария қоидаларига мунтазам амал қилишга чақирарди, Чунки улар тез-тез касалликдан вафот этган оилаларга чақирилиб турилар, дин аҳкомлари марҳум учун дуолар тиловат қилишар эди. Агар таъзияхонага руҳоний чақирилган бўлса, демак, санитария идораси ходимларидан марҳумнинг касаллик ҳолатини сираям яшириб бўлмасди. Бироқ кўрилган буидай қатъий чора-тадбирларнинг ҳеч бири Венецияни бало-ю қазодек ёпирилиб келган касаллик офати-дан асраб қололмади.\nКУЛФАТ ЁЛҒИЗ КЕЛМАЙДИ\n1630 йили ушбу кулфат ўз тарихинингфожиали палласини бошдан кечираётган шаҳарни яна ўз домига олди. Венецияликлар урушда мағлубиятга учраб, ҳарбий қўшинларидан жудо бўлишди. 1630 йилнинг апрел ойида Венеция жангга 14000 аскар жўнатди. Сенат Мантуан герцоглигининг мероси масаласидаги можарога аралашишни истаб, рим-герман императори ва унинг иттифоқчиси—Венеция республикасининг анъанавий душмани бўлган Испанияга қарши курашга чикди.\n29 майда венецияликлар армияси Мантуан остонасига келди ва шу ерда улар бутунлай тор-мор этилди. Император Фердинанд аскарлари зум ўтмай, Венеция лашкарлари қаршилигига барҳам берди. Мантуан остонасидаги мағлубиятдан сўнг венецияликлар ўз қуролли кучларининг асосий қисмидан жудо бўлишди. Бу улар учун кутилмаган зарба эди. Бусиз ҳам венецияликлар кун сайин заифлашиб, жаҳон савдо марказида тутган ўзларининг мустаҳкам мавқеларидан мосуво бўлиб боришаётганди.\nАсрлар оша Венеция савдогарла-ри Шарқ мамлакатларига темир, ёғоч, ойна, жун, кемасозлик\nускуналари ва қуллар олиб бориб сотишарди. У ёкдан Европага эса тўқимачилик маҳсулотлари, ипак матолар ва фил суяги келтиришарди. Венеция шарқ давлатларидан олиб келинадиган тўқимачилик ва ноёб экзотик моллар савдоси туфайли жуда бойиб кетганди.\nЕвропада Венеция бойваччаларига тенг келадиган давлатмандлар йўқ эди ҳисоби. Уларнинг шаҳарлари минтақадаги энг асосий савдо бандаргоҳлари ҳисобланардй. Бироқ XVI асрга келиб, қудратли тижорат салтанатининг мақоми ҳар жиҳатдан пасайиб кетди. Бу ҳолат секин-аста юз берди. Йилдан йилга Венециянинг ишлари орқага кетаверди. Бунинг кўпгина ўзига хос омиллари бор эди.\nВенециянинг сиёсий жиҳатдан заифлашувига Усмонийлар салтана-тининг уларга ўтказган босими сабаб бўлди. Масаланинг техник жи-ҳатларини олиб қарайдиган бўлсак, унда Англия билан Голландиядаги кемасозлик саноатининг жадал тараққий этганини кўрамиз. Бу эса ўз навбатида Венеция инқирозининг техникавий сабабларидан бири ҳисобланади.\nВенеция учун энг хавфли тахдид солиб, унинг садво марказидаги аҳамиятини йўққа чиқарган важ карсонлардан яна бири, бу—XV аср охирига келиб,. испан ва португал географик ўлкаларининг кашф этилгани бўлди.\nХристофор Колумб томонидан янги қитъанинг топилиши, Васкода Гама «ихтиро» қилган Ҳиндистон денгиз йўли айнан ушбу фикрлар исботидир.\nИспан ва португал денгиз йўлларининг очилиши каби буюк янгиликлар оламга нисбатан бўлган қарашларни тубдан ўзгартириб юборди. Дунё ҳудуди кенгайди, ҳали шу чоққача кўпчиликка қоронғи бўлиб келган минтақалар аён бўлди. Бундай улкан ўзгаришлар оламида Венеция энди марказий ўринларга эга бўлолмай қолди. У асосий йўллардан анча узоқларда қолиб кетди. Венециянинг аҳволи ана шундай тубанликка юз тутган бир пайтда, унинг бошига яна қора ажал балоси соя солди...\n1630 йили Венецияда мохов эпидемияси бошланган кезда, аҳоли ушбу кулфатнинг барча асорат ва белгиларини яхши билишарди. Баданга ҳар хил тошмалар тошиши, қўлтиқости ва бўғимларда катта-катта йиринг, ботиқ яралар пайдо бўлиши ҳамда терининг ўз-ўзидан қоп-қора тус олиши, ириб кетиди, ушбу касалликнинг дастлабки аломатлари саналарди.\nШу боис, шаҳар бошқармасининг масъул ходимлари соглом кишини ваҳима ва саросимага солувчи «мохов» сўзини тилга олишдан иккиланиб, янаям аниқроқ айтадиган бўлсак, ирганиб юришди. Улар мазкур «Чақирилмаган меҳмон» шаҳар учун катта талофатлар келтиришини яхши билишарди. Барча транспорт йўллари ёпилиши, флотда карантин эълон қилиниши ва таъминот дарҳол тўхтатилиши зарур бўлган.\nБундай кескин ҳолатда мохов эпидемияси шаҳар ҳаётининг асосини ташкил этувчи савдо-сотиқ фаолияти илдизига болта урмай қолмасди, албатта.\nМазкур вазиятда Сенатнинг шошилмай иш тутганидан ҳайратланмаса ҳам бўлади. Шаҳар оқсоқоллари эпидемия оловини ўз ишонч ва кучлари билан бартараф этиш умидидан сираям воз кечишмади. Эпидемия қамраб олган ҳудудлар теграсига мохов кўланкаси бормаган жойлар кам бўлса-да, учраб турарди.\nСенат аъзолари мохов эпидемияси тарқалганини расман тан олиши натижасида нафақат Венеция савдо-сотиғи, балки мамлакатнинг бошқа барча хўжалик фаолиятлари ҳам издан чиқишини, шунингдек, оломон орасида оммавий ваҳима кўтарилиб, аҳоли шаҳарни ташлаб чиқиб кетиши мумкинлигини тушунишарди.\nХУДО БИЛАН «ТУЗИЛГАН БИТИМ»\n1630 йил 22 июнда Сенатнинг дек-рети (қарори) чикди. Унда илк бор мохов касаллиги билан боғлиқ воқеалар расман тилга олиб ўтилди.\nШаҳар бўйлаб бир-биридан даҳшатли шов-шувлар кенг қулоч ёйди. Венецияни «Илоҳий иллат» босди, дейишди. Аллақайси бойваччалар аллақачон мохов урган шаҳарни тарк этиб, овлоқ жойларга яшириниб олди деган гаплар тарқалди. Бу каби саросималардан кейин, ёзнинг ўрталарида 24000 венециялик шаҳардан бутунлай чиқиб кетди.\n22 июн декретида бирон-бир санитария тартиблари хусусида ҳеч қандай гап йўқ эди. Унда фақат мохов эпидемиясига қарши курашнинг диний воситалари тўғрисида сўз борарди, холос. Сенатжон куйдириб, Тангри таоло билан ўзига хос «битим тузиш»га уринган эди. Агар шаҳарликлар гуноҳ ишлар қилишдан тийилишса, Худо уларни мохов касаллигидан халос этармиш.\n«Худо бизга бўлган нафратини ўзига хос усулда намойиш этаяпти, унга қилган даҳрийлигимиз учун у бизларни шундай жазолаяпти,— халқ бу фикрга ишонди—Шу билан бирга, Худо ҳаммамизни яхшиликка ундаб, ҳақ йўлга бошқармокда».\nШаҳар ҳукумати бу касаллик ба-лоларини Худонинг маънавий қадриятлар борасидаги эслатмаси сифатида талқин этишди.\nМохов эпидемияси чуқур илдиз отиб бораётгани муносабати билан Венецияда маънавий ахлоқ полицияси ташкил этилди. Унинг зиммасига Худонинг иродасига қарши гуноҳлар содир этувчиларга қарши курашиш вазифаси юкланди. Булар замирида даҳрййлик, ахлоқсизлик, қиморбозлик, майхўрлик, мечкайлик, исрофгарчилик иллатларига зарба бериш каби масалалар бор эди. Шунингдек, қимматбаҳо тақинчоқлар тақиш, шоҳона либослар кийиш ҳам улар томонидан таъқиқланди. Венециялик кўплаб зодагонлар ўз бойликларини кўз-кўз қилиш мақсадида камёб матолардан тикилган кийим-кечаклар кийишгани учун ҳам ахлоқ полицияси шундай йўл тутишни лозим топганди.\nЭпидемия бутун мамлакатни ёппа-сига қамраб олгунга қадар кўрилган бундай чора-тадбирлардан кейин шаҳарликлар Худонинг қаҳри сўнишига жуда-жуда ишониб юришганди. Бундан ташқари, шаҳарни ҳар хил қаланғи-қасанғи дайди ва гадойлардан тозалашга ҳам бел боғланди. Бу ўринда, биринчи галда Сан-Марко тумани назарда тутилди. Негаки ушбу туман марказида руҳоний—Муқаддас Рох нинг ибодатхонаси ва унинг атро-фидаги бойваччалар хонадонлари олдида жонсарак моховларни дарддан халос этишдек сохта ниятли кўплаб роҳиблар босиб кетганди.\nСенат бундай жойларда қашшоқ оломон тўпланиши мумкин эмас, деган қарорга келди. Бунақа\nҳолга асло йўл қўйибI бўлмайди, чунки бу—улуғ динни ҳақоратлаш ва таҳқирлаш билан баробардир.\nШаҳар ҳокимияти камбағаллар ҳақида қайғу-ришни зиммаларига олишди. Бу савоб иш эзгуликка хизмат қилиб, Худонинг нафратини сусайтиришга ёрдам беради, деб ўйлашарди улар.\nХудога хуш ёқувчи хайрли ишлар ҳам ўз ўрнида фойдали, албатта. Етим-есирларни боқиш, уларга бошпана бериш—шаҳар ҳокимиятининг асосий бурч ва вазифаси-дир. Аммо қўлланган ушбу тадбирларнинг бирортаси ҳам эпидемия оқибатларига барҳам беришда қўл келмади. Кўплаб венецияликлар кун сайин ўзларида мохов касаллигининг тобора кўпроқ аломатларини пайқай бошлашди.\nТанадаги лимфатик тугунлар ша-моллаши ва бадан ҳароратининг кескин кўтарилиб кетиши мазкур хасталикнинг илк белгиларидан ҳисобланарди. Ўзига тўқ оилалар уйларига табиб чақириб, таналарига қон кўйоиришарди. Бу ўша пайтдаги оддий тиббиёт муолажасиди. Организмга қон қуйдириш, бадандаги кучли ҳарорат ва намликка барҳам беради. Шунингдек, юқумлилик хавфини камайтиради, деб ўйлашган...\nСентябр ойида санитария идораси ходимлари моховга чалинган беморлар ҳақида ҳисобот тайёрлади. 1630 йилнинг июн, август ва сентябр ойларида улар мохов касаллигидан вафот этган 1216 нафар бемор номини қайд этишди.\nРасмий ҳужжатларда таъкидланишича, ўша пайтлари Испания, Германия, Полша ва Ўрта ер денгизининг шарқий минтақаларидан Венецияга 5000 нафар хорижликлар ташриф буюрган. 1516 йилда қабул қилинган декретга мувофиқ, уларнинг бари мўъжаз туманлардан бирида яшаган.\nМоховдан ўлганлар орасида 13 нафар яҳудий ҳам бор эди. Шу сабаб Сенат қуйидаги мазмунда қарор қабул қилди: «Яҳудийлар Сан-Жироламо ёнидаги Гетто мавзесида қурилган умумий бинода яшаши керак. Улар тун бўйи тентираб юрмасликлари учун Гетто Векконинг барча томонида кўприк қурилган, бошқа бир тарафда эса дарвоза ўрнатиш назарда тутилган. Эрталаб Марангол қўнгироги чалиниши билан дарвоза очилиши ва ярим тунда ёпилиши лозим. Бу ишни амалга ошириш учун яҳудийлар христиан динига мансуб тўрт нафар қоровул ёллаши ва уларга Сенат ҳайъати белгилаган микдорда меҳнат ҳақи тўлаши даркор».\nБу жой ҳамма томондан канал ва деворлар билан ўраб ташланган эди. «Гетто» иборасининг ўзи ҳам эҳтимол, айнан шу мавзенингтузилиш маъно-мазмунидан келиб чиққандир. Чунки бу ҳудудда анъанавий металл қуювчиларнинг устахоналари жойлашганди.\nКечаси Геттодан ташқарида қўлга тушган ҳар бир яҳудийга пул ҳисобида жарима солинарди. Шаҳарда иккинчи маротаба қўлган олинган яҳудийни эса икки ойлик қамоқ жазоси кутарди.\nШаҳар ҳукумати фақат яҳудий шифокорларнигина мазкур чоралардан истисно этдилар. Негаки уларнинг аксарияти шаҳарликлар орасида юксак ҳурмат-эътибор қозониб улгурганди. Умуман олганда, христианларнинг иудий мазҳабидаги врачлар ёрдамида даволаниши таъқиқланган эди. Аммо фаровон яшайдиган венецияликлар бу таъқиққа парво қилишмасди. Улар учун яхши ва малакали шифокор бўлса бас эди.\nЯҳудийлар мавзесида аҳоли жуда зич яшарди. Ер танқислиги учун Геттонинг кичкинагина майдончаси атрофида баланд-баланд иморатлар қурилди. Бу уйларнинг кўпчилиги ўн қаватли эди. Венециянинг бошқа туманларида бунга ўхшаш осмонўпар бинолар барпо этилмаган. Геттодаги уйларнинг шифтлари жуда паст бўлиб, улар тежам-корлик мақсадида шундай қилинганди. Ушбу иншоотларнинг пастки қаватларида савдо-сотиқ дўконлари, ошхоналар, нонвойхоналар, этикдўзлик устахоналари, ноширлик идоралари, молия-судхўрлик бўлимлари жойлашганди.\nГеттонинг ҳали бир гектар майдонида 1000 дан ортиқ киши зич бўлиб яшаган. Бу эса Венециянинг бошқа туманларидаги ўртача аҳоли зичлигига нисбатан тўрт баробар кўп эди. Яҳудийларнинг бунчалик тиғиз бўлиб яшашларига қарамай, 1630 йилнинг сентябр ойи охиригача Геттода атиги 13 нафар кишининг моховдан ўлгани ҳайрон қоларли ҳолдир.\nОктябр ойида мохов билан касалланганлар сони бирдан ошиб кетган ва ойнинг охирига бориб, уларнинг микдори 2121 нафарга етган.\nБозорларда нон, гўшт, ёғ, балиқ, вино ва шам каби маҳсулотларнинг нархнавоси кескин даражада кўтарилган. Кўплаб венецияликлар озиқ-овқат молларини ғамлашга киришиб кетади. Улар ўз уйларига қамалиболиб, эпидемиянинг яхши-лик билан якун топишини кутиб ўтиришни исташади.\nИбодатхоналар ибодат қилувчиларга тўлиб кетган. Руҳонийлар тиним билмай уларга хизмат кўрсатишган. Одамлар моховдан халос этувчи дуолар ўқийдиган руҳоний— Муқаддас Рохнинг атрофидан нари кетмай қолишди. Уни кўпинча овқатини ит олиб келиб берувчи касал қиёфасида тасаввур этишарди. Сан-Рокко ибодатхонаси теварагида ҳам динга ишонувчилар сафи турнақатор бўлиб тизилиб кетарди. Венецияликлар Худо уларнинг гуноҳларини кечиришлари учун ўртада воситачи бўлишини сўраб, руҳонийларга дуо-ю илтижолар қили-шарди.\nХалқ ҳар хил товламачилар дўко-ни олдидан нари кетмай қолди. Сеҳр-жоду гиёҳлари, мўъжизавий сув қўшилган дорилар ва афсунгар-лик туморларига нисбатан бўлган талаб ҳамда эҳтиёж мисли кўрил-маган даражада ортиб кетди.\nШифокорлар ҳам зўр бериб, касалларни ва соғлом кишиларни хасталик юқишидан асраб қолувчи кукун дорилар савдосига киришиб кетди лар. «Малҳам дори»лар меъёри кат та ёшдагилар учун (тахминан, мо-ховлар касалхонасидаги беморга бериладиган микдорга яқин эди) 12 солди (пул бирлиги) турарди. Ўсмирларга белгилангани—8, бола-ларники—6 солдидан сотилган.\n«Кимга тўй, кимга аза» деганлари шу бўлса керак-да. Йўқ, бундан ҳам аниқроқ қилиб айтадиган бўлсак, ўша замон шифокорларининг мақсад-муддаосини «Эчкига жон, қас-соссобга мой қайғуси» қабилида тушунсак, айни ҳақиқатни айтган бўламиз. Чунки ўз халқининг бошига тушган ўлим кулфати ортидан бойлик тўплашга уринган кимсаларга бундан бошқа яна қандай баҳо бериш мумкин?\nРус тилидан Раҳмон ҚОДИР таржимаси


Ғарбий Қозоғистондаги завод ишчилари иш ташлашни тўхтатди (ВИДЕО)\n27 январ 2021, Тошкент вақти: 00:14\nҚозоғистон харитасида Ғарбий Қозоғистон вилояти.\nҒарбий Қозоғистон вилоятида нефть ва газ саноати учун қувур ишлаб чиқарувчи завод ишчилари ойлик маошларни ошириш тўғрисидаги талаблари инобатга олингани ортидан 7 февраль куни иш ташлашни тўхтатдилар.\nKKS-SICIM заводининг ижрочи директори Алтин Гулбаева Озодлик радиосига иш ташлаш уч соат давом этганини айтди. Завод маъмурияти ишчиларга ойликни 50 фоизга оширишга рози бўлгач, одамлар иш ўринларига қайтганлар.\nҚозоғистонда сўнгги йилларда нефть, мис ва кўмир саноати ишчиларининг иш ташлашлари кўпайиб бормоқда.\n2018 йилнинг май ойида «Казпромлогистик» ширкати ходимлари норозилик намойишига чиққанидан сўнг ойликлар оширилган эди.\n2017 йилнинг январида эса OCC нефть ширкатининг юзлаб ишчилари касаба уюшмаси фаолияти тўхтатилганига қарши икки ҳафта иш ташлаганлар.


Ўзбекистон миллий терма жамоасининг кечаги машғулотидан фотомақола\nКиритилган сана: Авг. 31, 2016, 5:41 п.п.\nБиласиз, Ўзбекистон миллий терма жамоаси 1 сентябрь куни Жаҳон чемпионати–2018 турнирига саралашнинг учинчи босқичини Тошкентда Сурия терма жамоасига қарши ўйин билан бошлайди.\nАйни дамда миллий терма жамоамиз ушбу учрашувга жиддий ҳозирлик олиб бормоқда. Самвел Бабаян шогирдлари 20 августдан машғулотларни бошлашган эди. Кеча ҳам бош жамоамиз “Пахтакор” стадионида машғулот ўтказди.\nМашғулот жараёнини SPORTS.uz ижодий жамоаси ҳам бевосита воқеа жойидан кузатиб борди. Қуйида машғулот пайти олинган фотосуратларни эътиборингизга ҳавола этамиз.\nСардор Рашидов: Чемпионлар Лигасида ҳозирга келиб кучсиз жамоа қолмади\nКиритилган сана: Авг. 19, 2016, 5:44 п.п.\nХабарингиз бор, келаси ҳафтада Осиё Чемпионлар Лигасида чорак финал дастлабки учрашувлари ўтказилади. Қитъамизнинг клублар миқёсидаги энг нуфузли турнирида юртимиз номидан фақатгина “Локомотив” ўз иштирокини муваффақиятли давом эттирмоқда.\nСиз-у бизни хурсанд этадиган жиҳати шундаки, ОЧЛ чорак финалига ҳамюртимиз Сардор Рашидов ўйнаётган Қатарнинг “Ал Жаиш” клуби ҳам йўл олган. “Жаиш”га ушбу босқичда БААнинг “Ал Наср” клуби рақиблик қилади.\nЎзбекистон миллий терма жамоаси етакчиларидан бири SPORTS.uz интернет-ахборот портали мухбирига “Ал Жаиш”нинг мазкур матчга тайёргарлиги хусусида гапириб берди.\n- Сардор, “Ал Жаиш”нинг ОЧЛ доирасидаги “Ал Наср” билан баҳсга тайёргарлиги қандай кечмоқда?\n- Жамоамиз, Осиё Чемпионлар Лигаси чорак финал баҳсларига қизғин ҳозирлик кўрмоқда. Август бошида Австрияда йиғин ўтказдик. Мазкур йиғин давомида бир қатор синов-назорат баҳсларида майдонга тушдик. Айниқса, “Удинезе” билан бўлган ўйин биз учун анча фойдали бўлди, деб ўйлайман. Зеро ўзимизнинг кучли ва кучсиз жиҳатларимизни айнан шу ўйинлар орқали яна бир бор билиб олдик.\nҲасанбой Дўсматов: Олтин медални Мустақиллигимизнинг 25 йиллигига бағишлайман\nКиритилган сана: Авг. 15, 2016, 5:38 п.п.\nБразилиянинг Рио-де-Жанейро шаҳрида давом этаётган XXXI ёзги Олимпия ўйинларининг бокс беллашувларида ҳамюртимиз Ҳасанбой Дўсматов (-49 кг.) финал жангида колумбиялик Юбержен Мартинесни мағлубиятга учратди\nНега Ўзбекистонда ўйнайдиган легионер футболчилар ўз терма жамоаларига чақирилмайди?!\nКиритилган сана: Авг. 12, 2016, 3:08 п.п.\nБиласиз, айни дамда юртимизда футбол бўйича мамлакат чемпионатининг 25-мавсуми секин-аста авж палласига кириб бормоқда. Ўзбекистон Олий Лигаси қитъамиздаги кучли миллий биринчиликлар қаторида эътироф этиб келинади. Тўғри, бизнинг чемпионатимизни Япония “J”-Лигаси, Жанубий Корея “K”-Лигаси ёки Қатар Юлдузлар Лигаси каби етакчи лигалар билан солишитириш ноўриндир, балки. Лекин ҳар тугул Олий Лига савияси ортиқча даражада паст эмас.\nЛегионерлар: Ҳусниддин Ғофуров ўйнаётган “Явор” “Партизан”га енгилди (Фото+Видео)\nКиритилган сана: Авг. 11, 2016, 4:52 п.п.\nБиласиз, Ўзбекистон терма жамоасига номзод футболчи саналадиган Ҳусниддин Ғофуров айни пайтда Сербиянинг “Явор” клуби шарафини ҳимоя қилмоқда. Кеча Суперлигада 4-тур учрашувлари бўлиб ўтди. “Явор” бу турда мамлакат грандларидан бири – “Партизан”га қарши баҳс олиб борди. Қизиқарли кўриниш олган матчда “Явор” 0:2 ҳисобида имкониятни бой бериб қўйди.\nОлий Лига: “Ҳафта мухлиси” лойиҳасига келган фотосуратлар ичидан ғолиблар аниқланди (+ФОТО)\nКиритилган сана: Авг. 10, 2016, 9:07 п.п.\nХабарингиз бор, SPORTS.uz ижодий жамоаси “Ҳафта мухлиси” лойиҳасини эълон қилган эди.\n8-9 август кунлари Олий Лигада 17-тур учрашувлари бўлиб ўтди. Тур доирасидан ўрин олган беллашувларга ташриф буюрган бир қатор футбол мухлисларидан фотосуратлар етиб келди.\nУшбу лойиҳамиз кўплаб ишқибозларда катта қизиқиш уйғотганидан мамнунмиз. Қуйида бизга юборилган суратлар ичидан энг сара деб топилганларини эътиборингизга ҳавола этамиз.\n“Яшил майдон” лойиҳаси – Жамшид Искандеров: Кўҳна қитъада ўзимни синаб кўришни кўпдан буён орзу қиламан\nКиритилган сана: Авг. 10, 2016, 9:06 п.п.\nАзиз футбол ишқибозлари, хабарингиз бор, www.SPORTS.uz интернет-портали яқин вақтдан буён ўзбек футболчилари фаолиятини ишқибозларга янада яхшироқ таништириш учун мўлжалланган “Яшил майдон” лойиҳасини тақдим этиб келмоқда.\nМазкур лойиҳа доирасида уюштираётган эксклюзив интервьюларимиз сиз – азиз муштарийларимизга маъқул бўлаётганидан жуда-жуда мамнунмиз. Эндиликда “Яшил майдон”ни юртимиздаги етакчи спорт нашрларидан бири саналувчи – “Интерфутбол” газетасида ҳам ўқишингиз мумкин бўлади.\nБу сафар лойиҳамизда “Пахтакор” жамоаси ҳимоячиси Жамшид Искандеров меҳмон бўлди.\nОлий Лига учрашувларини бевосита стадионда кузатинг ва “Ҳафта мухлиси” бўлинг!\nКиритилган сана: Авг. 7, 2016, 8:16 п.п.\nБиласиз, SPORTS.uz интернет-портали доим ўз ўқувчилари билан яқин муносабат ўрнатишга, айнан муштарийларни қизиқтирган мавзуларда турли хил эксклюзив материаллар-у фоторепортажлар тайёрлашга ҳаракат қилиб келади. Олий Лигада иккинчи давра учрашувлари старт олишини инобатга олиб, ажойиб бир лойиҳа бошламоқдамиз.\n8-9 август кунлари Олий Лигада 17-тур учрашувлари ўтказилади. Айнан 17-тур ўйинларини бевосита стадиондан туриб кузатадиган асл ишқибозлар “Ҳафта мухлиси” лойиҳамизда иштирок этиш имконига эга бўлишади. Бунинг учун бизга стадионда олинган фотосуратларингизни юборсангиз – кифоя!\n“Яшил майдон” лойиҳаси – Шуҳрат Муҳаммадиев: Вақтида Туркия жамоалари ва Киевнинг “Динамо” клубидан қизиқишлар бўлганди…\nКиритилган сана: Июнь 14, 2016, 9:52 п.п.\nБиласиз, SPORTS.uz интернет-портали яқин вақтдан буён ўзбек футболчилари фаолиятини ишқибозларга янада яхшироқ таништириш учун мўлжалланган “Яшил майдон” лойиҳасини тақдим этиб келмоқда.\nБу сафар “Яшил майдон” лойиҳасида Қаршининг “Насаф” клуби ўйинчиси Шуҳрат Муҳаммадиев меҳмон бўлди. Маҳоратли футболчи суҳбат давомида анчагина қизиқарли маълумотлар ва янгиликлар билан ўртоқлашди.\nСанжар Турсунов Қатар Юлдузлар Лигаси 2015-16 мавсумининг энг яхши 10 та ассистентлари қаторида! (+Video)\nКиритилган сана: Июнь 3, 2016, 3:32 п.п.\nҚатар Юлдузлар Лигаси – Осиёдаги энг кучли миллий чемпионатлардан бири экани сиз-у бизга жуда яхши маълум. Мазкур лигада жаҳонга номи чиққан бир қатор машҳур футболчилар фаолият олиб бораётгани ҳам ҳеч кимга сир эмас.\nҚувонарли жиҳати шундаки, ортда қолган мавсумда Қатар миллий чемпионатида икки нафар ўзбекистонлик футболчилар муваффақиятли тўп суришди. Сардор Рашидов ва Санжар Турсунов сингари ўйинчилар Хавидек юлдузлар ўйнаётган лигада йўқолиб қолишмади! Аксинча, Сардор “Ал Жаиш” таркибида қатор голлар киритган бўлса, Санжар ўзининг моҳирона тўп узатишлари билан жамоасининг голларига бир неча бор ҳаммуаллифлик қилди.\nЭрон ҳужумчиси Сардор Азмунни Македония тўхтата олмади. Ўзбекистончи? (видео)\nКиритилган сана: Июнь 3, 2016, 1:53 п.п.\nБир неча кундан бери терма жамоалар ФИФА кунларидан фойдаланиб ўртоқлик ўйинлари ўтказишмоқда. Европада чемпионат яқинлашгани сари барча ўз имкониятларини яна бир бор кўздан кечириб олмоқда.\nОсиё қитъасида ҳам шундай деса ҳам бўлади. Фақат Ўзбекистон миллий терма жамоасидан ташқари. ЖЧ-2018 саралашидан бир гуруҳдан жой олган рақибларимиз Жанубий Корея Испания билан ўйин ўтказиб 6:1 ҳисобида мағлубиятга учради. Аммо бу мағлубият улар учун хатоларни имкони борида тўғрилашга замин яратди.\nЭрон эса Македония билан назорат учрашувида майдонга тушди. Эътиборлиси эронликлар ҳужумчиси Сардор Азмункундан-кун ўз имкониятларини янада яхшилаб бормоқда. У ҳар беллашувдан сўнг ОАВ томонидан кенг муҳокама қилинмоқда. Ушбу беллашувда ҳам Азмун 3 та гол уришни уддалади.\nМакедония ҳимоячилари Сардор Азмунни тўхтатишнинг иложисини топа олишмади. Уни қўриқлаши керак бўлган футболчи Азмунни тўхтатиш тугил етиб олишни ҳам уддалай олмади.шу ўринда савол туғилади, Ўзбекистон миллий терма жамоаси Сардор Азмунни қандай тўхтатади? Бунга жавобни ҳар ким ушбу видеони томоша қилгандан сўнг ўзи жавоб бера олсин.\n“Яшил майдон” лойиҳаси – Носир Отақўзиев: Футболчилик фаолиятимни тугатгач ўзимни мураббийликда синаб кўрмоқчиман\nКиритилган сана: Июнь 2, 2016, 8:12 п.п.\nБу сафар “Яшил майдон” лойиҳаси муаллифлари “Қўқон-1912” клуби ҳужумчиси – Носир Отақўзиев билан дилдан суҳбат уюштиришди. Суҳбат давомида тажрибали ҳужумчи бир қатор саволларга кутилмаган жавоблар бериб, ижодий жамоамизни лол қолдирди.\nЕвро-2016ни ўтказиб юборадиган футболчилар терма жамоаси\nКиритилган сана: Июнь 2, 2016, 5:02 п.п.\nХабарингиз бор, 10 июндан Францияда Европа чемпионати старт олади. Ушбу мусобақани интизорлик билан кутаётган мухлислар етарликчо топилади.\nАммо кишини бироз ранжитадиган томони ҳам йўқ. Эмас. Айрим терма жамоаларда жиддий йўқотишлар ёки мураббийлар қайсидир футболчини Евро-2016дан мосуво қилган ҳолатларни ҳам кузатмоқдамиз.\nМасалан, Карим Бензема Франция терма жамоаси бош мураббийи билан келиша олмагани учун ўз юртидаги чемпионатни ўтказиб юборади. Марко Ройс ҳам Германия терма жамоасига чақирилмади. “Боруссия Д” футболчисининг ўрнига бошқа бир германиялик йўл оли. Иско, Диего Коста, Торрес, Сауль ҳам шулар жумласидан.\nЎзбекистон миллий терма жамоаси легионерлардан иборат жамоага қарши баҳс олдидан машғулот ўтказди (Фоторепортаж)\nКиритилган сана: Июнь 1, 2016, 9:46 п.п.\nХабарингиз бор, Самвел Бабаян бош мураббийлигидаги Ўзбекистон миллий терма жамоаси 30 май кунидан пойтахтимизда йиғин бошлаган эди. Даставвал режа қилинганидек Экваториал Гвинея ҳамда Канадага қарши ўйинларга ҳозирлик олиб борила бошланганди. Бироқ кеча Африка термаси билан ўйин ўтказилмаслиги маълум бўлди.\nШундай бўлса ҳам Ўзбекистон миллий терма жамоаси мазкур йиғинни давом эттирмоқда. Зеро ҳали олдинда 7 июнь куни Канада миллий терма жамоасига қарши ўртоқлик учрашуви кутиб турибди.\nШу ўринда таъкидлаб ўтишимиз жоизки, эртага бош жамоамиз ўйин ўтказади. Рақиб эса Олий Лигада тўп сураётган хорижлик легионер футболчилар бўлишади. Бугун терма жамоамиз мазкур ўйин олдидан машғулот ўтказди. Мазкур жараённи SPORTS.uz интернет-портали ижодий жамоаси доимгидек воқеа жойидан кузатди. Қуйида эътиборингизга машғулотнинг “қайноқ” вазиятлари мухрланган фотосуратларни ҳавола этамиз.\n“Яшил майдон” лойиҳаси – Жасур Ҳасанов: Халқимизнинг азалий орзусини рўёбга чиқаришимиз шарт\nКиритилган сана: Май 31, 2016, 7:18 п.п.\nАзиз футбол ишқибозлари, биласиз, SPORTS.uz интернет-портали яқин вақтдан буён ўзбек футболчилари фаолиятини ишқибозларга янада яхшироқ таништириш учун мўлжалланган “Яшил майдон” лойиҳасини тақдим этиб келмоқда.\nБу сафар “Яшил майдон” лойиҳаси муаллифлари Тошкентнинг “Локомотив” клуби етакчиларидан бири Жасур Ҳасанов билан дилдан суҳбат уюштиришди. Ушбу суҳбат давомида тажрибали ярим ҳимоячи ҳали ҳеч қачон бирор бир журналистга айтмаган дилдаги гаплари билан ҳам ўртоқлашди.\n>>> “Майдон марказида” лойиҳаси – Жалолиддин Машарипов: Агар футболчи бўлмаганимда ўзимни албатта санъатда синаб кўрган бўлардим\n>>> “Майдон марказида” лойиҳаси – Аббос Махситалиев: “Монако”да нималар бўлганлигини рости унчалик тушунмаганман\n>>> “Яшил майдон” лойиҳаси – Алишер Шоғуломов: Энг катта хатоим – “Локомотив”дан кетганим\nБахтиёр ТОШТЕМИРОВ: Кўплаб жамоаларда тўп сурдингиз, шу жамоалардаги фаолиятингиз ҳақида ҳам икки оғиз\n- Ортда қолган фаолиятим ҳақида тўхталиб ўтадиган бўлсам, кўплаб жамоаларда ўйнадим. Аввалига “Сўғдиёна” жамоаси сафида олий лигада дебют қилган бўлсам, кейинчалик “Навбаҳор”, “Машъал”, “Бунёдкор” каби мамлакатимизнинг номдор жамоалари сафида тўп сурдим. Бундан ташқари Қатар юлдузлар лигасида “Лаҳвия” клуби шарафини муносиб ҳимоя қилиб қайтдим. Шукурки, мана “Локомотив” сафида ҳам муваффақиятли ўйнаб келмоқдаман. Аввал тўп сурган барча жамоаларим ҳақида фақатгина илиқ фикрларни айтишим мумкин.\nДилрабо СОБИРОВА: Жароҳат олиб, руҳан қийнлган пайтларингизда ким сизга далда беради?\n- Тўғри, жароҳатлар доим спортчи билан ёнма-ён юради. Футболчи сифатида жароҳат олган пайтларим кўп бўлган. Бундай ҳолатларда менга фақатгина онамнинг далдалари куч-қувват бўлар эди. Чунки онажоним ҳар қандай вазиятда ҳам доим ёнимдалар.\nФИФАнинг қарори Ўзбекистонни ўртоқлик ўйинидан махрум қилди!\nКиритилган сана: Май 31, 2016, 3:14 п.п.\nХабарингиз бор, 2 июнь куни Тошкентда миллий терма жамоамиз ўртоқлик ўйини ўтказиши керак эди. Унда вакилларимизга рақиб сифатида Экваториал Гвинея танланди.\nФотомақола: Ўзбекистон миллий терма жамоаси Тошкентда йиғин бошлади\nКиритилган сана: Май 30, 2016, 9:43 п.п.\nСамвел Бабаян устозлигидаги Ўзбекистон миллий терма жамоаси яқин 10 кун ичида 2 та ўртоқлик учрашуви ўтказишини биласиз. 2 июнь куни бош жамоамиз Тошкентда Экваториал Гвинея терма жамоасига қарши баҳс юритса, 7 июнда Австрияда Канада миллий терма жамоасига қарши майдонга тушилади.\nМиллий терма жамоамиз бугундан мазкур ўйинларга ҳозирликни бошлади. Самвел Бабаян шогирдлари “Жар” стадионида ушбу йиғин доирасидаги илк машғулотини ўтказишди.\nSPORTS.uz ижодий жамоаси ўз анъанасига содиқ қолган ҳолда терма жамоамизнинг машғулотини бевосита воқеа жойидан кузатиб борди. Қуйида мазкур машғулотнинг “энг қайноқ” вазиятлари мухрланган фотосуратларни эътиборингизга ҳавола этамиз.\n"Реал" 11 карра ЕЧЛ чемпиони ёхуд ўтган ҳафтанинг 5 та энг муҳим воқеаси\nКиритилган сана: Май 30, 2016, 8:40 п.п.\nХабарингиз бор, бир қанча вақт олдин “Ҳафтанинг 5 та энг муҳим воқеаси” рукнини йўлга қўйгандик. Бугун ушбу лойиҳанинг навбатдаги сонини тақдим этамиз.\nSPORTS.uz “Қўқон-1912” – “Локомотив” учрашувидан матнли трансляция олиб боради\nКиритилган сана: Май 30, 2016, 4:31 п.п.\nБугун Олий Лигада 10-тур учрашувларига якун ясалади.\nКун доирасидан фақат битта учрашув ўрин олган бўлиб, унда “Қўқон-1912” “Локомотив”га қарши баҳс юритади. Анчагина қизиқарли тарзда ўтиши кутилаётган мазкур беллашувни SPORTS.uz ижодий жамоаси бевосита стадионнинг ўзидан ёритади.


Энергия тақчиллиги туфайли ўзбекистонликлар футбол кўра олмаяпти\n24 январ 2021, Тошкент вақти: 04:43\nСирдарёнинг Сайхунободи, Тошкентнинг Оҳангарони, Андижоннинг Пойтуғи ва Хоразмнинг Шовотидан Озодликка дам олиш кунларида етиб келган хатларни битта мазмун бирлаштириб туради - бу жойларда электр қуввати тақчил. Афтидан, тилга олинган ҳудудлардаги аҳвол мамлакатнинг бошқа ҳудудларидан яхши ҳам, ёмон ҳам эмас: шу пайтгача фавқулодда кўринмаётган электр энергияси тақчиллиги футбол бўйича жаҳон чемпионати бошлангач, бирдан одамларни сергак торттирганга ўхшайди.\nСирдарё вилояти, Сайхунобод тумани\nСайхунободда яшайдиган тингловчимиз бундай ёзди:\n“Икки кундан бери айни футбол пайтида свет йўқ. Худди қишда қандай бўлса, ҳозир ҳам шундай бўлаяпти. Жаҳон чемпионатини тўғридан тўғри кўриш насиб қилмайди, шекилли”.\nЮртдошининг хабарини тасдиқлаган бошқа бир сайхунободлик билан 16 июнь куни Тошкент вақти билан соат 14 да гаплашдик. (Суҳбат ўтказилган вақтни бежиз келтирмаяпмиз)\n- Соат нечадаги футболда свет бўлмаяпти?\n- Кечқурун 9 дагида.\n- Ҳозир борми свет?\n- Ҳозиргина ёнди. Эрталаб 10 да ўчиришган. Соат 8 ларда яна ўчириб қўйишмасайди, деб қўрқиб турибман, деди сайхунободлик футбол ишқибози.\nАндижон вилояти, Пойтиқ шаҳри.\nПойтиқда яшайдиган тингловчимиз бундай ёзди:\n“1 ҳафтадан бери светни кунига 2 соатдан бераяпти. Қишда майли, деб ёз келишини кутдик. Аҳвол баттар ёмонлашаяпти. Уйга ярим кило гўшт олсак, кечгача ҳидланиб қолаяпти. Чунки холодильникни ишлатишнинг умуман иложи йўқ. Озиқ-овқат дўконлари сотувчилари ҳам ҳайрон, боши қотган, нима қилишини билмаяпти”.\nПойтиқдаги давлат ташкилотларидан бирида ишлайдиган ходима тингловчи шикоятида келтирилган маълумотларни тасдиқлади. Озодлик саволларига жавоб берар экан, у кейинги кунларда электр қуввати эрталаб узилиб, кун давомида бўлмаётганини айтиб берди.\nБиз Пойтиқ Электр тармоқлари билан ҳам боғландик. ... 586 рақамлари билан тугайдиган телефонни кўтарган ходим саволимизни эшитиши биланоқ трубкани жойига ташлаб қўйди.\nТошкент вилояти, Оҳангарон тумани.\nТуманнинг Эйвалек қўрғонидан келган хат, бир қарашда хушхабардир. “Қўрғонга 5 кун деганда газ келди”, деб бошланади тингловчи мактуби. Лекин уни ўқир экансиз, Эйвалакдаги аҳволнинг аянчлилиги кўринаверади: “Битта домга битта водопровод, унга ҳам сув бир кунда 2 марта – эрталаб ва кечқурун берилади”, “Свет деярли ҳар куни ўчади”, “Аптека бору ишламайди” ва ҳоказолар.\nОҳангарондаги сувсиз ва газсиз кўп қаватли уй\nХат газ масаласи билан бошлангани учун Оҳангарон туман газ таъминоти корхонаси билан боғландик. Корхонанинг ўзини таништирмаган ходимининг айтишича, чиндан ҳам бир неча кун олдин Эйвалакда газ йўқ эди, қўрғонга ёнилғи 12 июнь куни берилган.\n- Эйвалак қўрғонида бир ҳафта газ бўлмади. Унгача эса Оҳангаронда бир ҳафта газ бўлмаган. График билан газ қувурларини опрессовка қилаяпмиз, деди корхона расмийси.\nГаз таъминоти корхонасидан электр энергияси таъминоти тўғрисида ҳам сўрадик. Шуниси қизиқки, расмий билан гаплашиб турган пайтимизда (16 июнь, Тошкент вақти билан 13. 00 атрофи) бу идорада ҳам электр токи йўқ эди.\n- Светни ҳозиргина идорамизда ўчириб қўйишди. Соат 12 дан 1 гача бўлмас эмиш, деди газчи.\nТингловчининг хатида тилга олинган сув муаммосини ҳам сўрадик газ таъминоти идораси ходимидан.\n- Ҳа, сув бизда муаммо, бир гал насос ишдан чиқди дейишади, бошқа гал – бошқа сабаб, деди у.\nХоразм вилоятининг Шовот тумани\nОзодликка хат ёзган шовотликка кўра, тумандаги аҳоли пунктларига илгари тортилган газ қувурлари бир йил муқаддам кесиб ташланган ва аҳоли гўёки суюлтирилган газга ўтказилган.\n“Газ баллонларини қишлоғимиз аҳолиси (Кангли қишлоғи) 14 апрель куни алмаштириш учун топширган эди. Бугун 16 июнь. Бўш баллонлар ҳанузгача шахобчада жойидан жилмай турибди”, деб ёзди канглилик.\nУнинг ёзишича, электр таъминоти ҳам хаминқадардир.\n“Ёш боласи бор, қарияси бор оилалар жуда қийналаяпти. Ўтинда пишган овқат еган болалар касал бўлмайди, деб ким кафолат беради, ўзингиз ўйланг, яна Соғлом бола йилида?” деб якунлаган Шовотнинг Канглисида яшайдиган тингловчимиз.


ЭҲ, АФСУС! – HURRIYAT\n10 oy oldin Behzod 455\nЗамон, яшаш шароитларимиз фикрлаш ва дунёқарашимиз ўзгармоқда. Ҳозир илғор ахборот технологиялар асри. Интернет, ижтимоий тармоқлар кун сайин, cоат сайин ривожланмоқда. Фикру хаёлимиз шулар билан банд бўлиб қолди, ҳатто тонгдан тунга қадар десак ҳам бўлади. Ижтимоий тармоқлар, турли ўйинлар ва бошқа кўплаб электрон дастурлардан бугун энг кичик ёшдаги болаларимиз ҳам хабардор. Ҳатто ёшига етмаган болага ҳам телефон тутқазсангиз, йиғлаб турган бўлса, йиғидан тўхтайди, дарров овунади…\nБаъзан ўйлаб қоламан: “Оқибатсиз, бир-биримизга меҳр-муҳаббатсиз бўлиб кетаётганимизга шу электрон воситалар сабаб бўлмаяптимикан?!”\nВояга етганми, етмаганми, фарқи йўқ, фарзандингизга бирор юмуш айтиб кўринг, қўлидаги шапалоқдек телефонидан бош кўтармай, “ҳозир”, “хўп”дан нарига ўтмайди. Шунда бироз жаҳлингиз чиқади. Қаттиқ гапирмоқчи бўласиз. Лекин “фойдаси бўлармикан?” — деб ўйлайсиз.\nЯқинда бир дўстим чиройли муқовали, саҳифаларига ҳаёт ҳикматлари битилган, ажойиб китоб совға қилди. Роса хурсанд бўлдим, ноёб топилма топгандек китоб саҳифаларини варақлай кетдим. Унда келтирилган ҳикматлар, тасвирланган воқеалар куни кеча эмас, ҳозиргина бўлиб ўтгандек ўта таъсирли қилиб ёзилгандики, ҳайратланмасдан, завқланмасдан илож йўқ.\nДастурхон атрофида тўпланган болаларимга дўстим, у совға қилган китоб ҳақида роса гапирдим. Аммо улар мени, ички кечинмаларимни, китоб тўғрисида айтганларимни дилига жойлаб эшитди, деб ўйламайман. Чунки кўриниб турарди, улар дастурхон атрофида ўтирган бўлса-да, хаёллари менинг “доно” гапларимда эмас, телефонларида эди.\nТўғри, ҳозирги ахборотлашган асрда ёшлар орасидан илғор технологияларни яратувчилар, янги лойиҳалар устида изланиш олиб бораётганлар, бадиий адабиётга қизиқиб, шеъру ҳикоялар ёзаётганлар, нуфузли танловларда иштирок этиб, яхши натижаларни қўлга киритаётганлар ҳам бор, албатта.\nЛекин беш қўл баровар эмас, улар орасида ҳаётга енгил-елпи қараб, бўлар-бўлмас, мантиқсиз ва савиясиз нарсаларга вақт сарфлаб, умрини ҳавога совураётганлар жуда кўп. Бундай ёшларга китоб ва газета тўғрисида гапирганнинг фойдаси йўқ. Чунки мутолаа қилиш улар учун ёт тушунча.\nНазаримда, теран фикрли, ақл-идрокли бўлишида “iPhone”лардан, телефонлардан кўра китобу газеталар муҳимроқ. Ҳозир ўйлаб иш қиладиган, ўйлаб гапирадиган замон. Адашишга ҳеч кимнинг ҳаққи йўқ. Эътиборсизлик, боқибеғамлик эртага болаларимизнинг онги шуури бузилишига, турли оқим, ёт ғоялар таъсирига тушиб қолишига сабаб бўлиши мумкин.\nАхир орзу-умидларимиз — бир дунё. Кеч бўлганда дод-вой қилишдан нима наф? Мумкин қадар ҳар бир нарсанинг, iPhone телефонларнинг ҳам, интернет ва ижтимоий тармоқлардан фойдаланишнинг ҳам меъёри борлигини, улардан ўринли фойдаланиш лозим эканлигини тинмай, эринмай уқтиришимиз, ўргатишимиз зарур.\nКамина асли тоғликман. Электр токини олти ёшга киргунимча кўрмаганман. Уйимизда оддийгина мой чироғимиз бўларди. Баландлатилса, пилиги куйиб, чироқ шишаси қорайиб кетарди. Қораймаслиги учун милтиратиб ёқиб, чироқ шуъласи атрофида ўтириб китоб ўқирдик, катталар газета-журнал ўқирди. Таассуротларимизни бир-биримизга айтиб берардик. Тўғри, ҳозир замон бошқа. Аммо китоб, газета-журнал учун вақт ажратиш мумкин. Хоҳиш бўлса кифоя.\nҚайси куни, телефон титкилаб ўтирган ўғлимга анча вақт қараб турдим. Лекин у менга аҳамият бермасди. Бутун вужуди, хаёли телефонида эди.\n— Шунинг ичида нима бор? Кеча-кундуз титкилаганинг-титкилаган, бирор фойдаси борми? — деб сўрадим.\n— Билмайсиз-да, — деди ўғлим “матоҳи”дан бошини кўтармай. — Бунда кўп нарсалар бор: телеграм, инстаграм, фейсбук, тик-ток… Хуллас, жуда кўп нарса ўрганяпман, дада.\nЖаҳлим чиқди. Лекин ўзимни босдим. Сўнг унга ётиғи билан тушунтирдим:\n— Сен айтаётган телеграмнинг ҳам, инстаграмму тик-токнинг ҳам нима эканини сенчалик бўлмаса ҳам, мен ҳам сал-пал тушунаман. Барибир, фойдасидан зарари кўп. Чунки…\n— Бўлди, дада. Яна шу гапми?\nКўряпсизки, бундай гаплар, танбеҳларимиз болаларимизга асло ёқмаяпти.\nҚандай қилиб болаларимизни телефондан “юлиб” олсак, яна уларни китоб, газета-журнал ўқийдиган даражага қайтарсак бўларкин? Наҳотки, бунинг сира иложи бўлмаса?\nМенимча, ҳалиям бунинг имкони бор. Бунинг учун ҳар бир оила, мактабда газета-журнал ўқиладиган миллатга айланишимиз керак!\nАммо минг афсуски, мамлакатимизда 10 мингдан зиёд мактаблар бор, уларда миллионлаб фарзандларимиз ўқийди. Бироқ минг афсуски, ҳозир болалар нашрлари “Тонг юлдузи”, “Ғунча” кабилар уч мингта ҳам чиқмайди. 5 миллионта оиланинг қайси бирига бугун бирор газета ёки журнал боради, буни ҳам биров билмайди. Қолаверса, бу ҳақда “Hurriyat”да ўтган яқин икки йил давомида қанча ёзилди. Лекин қани муносабат, қани бирор натижа?!\nЭнг ёмони, бу билан ҳеч ким қизиқмайди. Таълим соҳасидагиларнинг топиб олган гапи шу — “Мажбурий обунага қаршимиз”.\nУнда мажбурий таълимни ҳам “йиғиштириб” қўя қолайлик?\nЭл бошида ишонч билдириб қўйилган туман, вилоят ҳокимларига матбуотнинг аҳамияти ҳақида қанча гапирманг, фойдаси йўқ: аравани қуруқ олиб қочишади.\nОчиғи, энди бор нажот Юртбошимиздан.\nДавлатимиз раҳбари матбуот ва ОАВларига нечоғлик катта эътибор қаратмоқда. Эшитдик, ҳукуматимиз ҳам ўзи муассис бўлган бир қанча газеталар ва партия нашрларини ривожлантириш учун қўллаб-қувватлабди. Лекин энди бу жараён барча матбуот нашрларига умуммуносабатнинг ўзгариши билан давом эттирилса, кутилган натижа бўлиши мумкин.\nҲозирча аҳволимиз… Эҳ, афсус!\nPrevious Журналист учун энг катта совға… одамларнинг ишончи бўлиши керак!\nNext Бирлик бор – тириклик бор\n2 kun oldin Behzod 144\n2 kun oldin Behzod 116


Манзилингиз:Муслимаат»Бош саҳифа»Янгилик ва хабарлар»XXV Республика қорилар мусобақаси қориялари (интервью)\nBy Muslimaat.uz on\t Noyabr 30, 2014 Янгилик ва хабарлар\n2014 йилнинг 27 ноябрь куни Тошкент шаҳридаги Камолон даҳасининг Хўжа Аламбардор жомеъ масжидида XXV Республика қорилар мусобақаси бўлиб ўтди. Унда «muslimaat.uz» сайти ходималари ҳам иштирок этиб, мусобақа иштирокчиларига устозларингиз ким, бутун дунё тан олган ва юртимиздаги машҳур қориларидан кимларга ҳавас қиласиз, Қуръон ёдлашда қандай усуллардан фойдаланасиз, Қуръон ёдлашингизга нима туртки бўлган, Қуръон ёдловчиларга қандай маслаҳатлар берасиз, мусобақа олдидан нималарни ҳис қилаяпсиз каби саволлар билан мурожаат қилдилар.\nЗилола Абдулҳодиева, Ҳадичаи Кубро аёл-қизлар ўрта махсус Ислом билим юрти талабаси:\n— Устозларим Гулобод Қудратуллоҳ қизи, Розия Шодиева, Комила Абдувалиева, Гулчеҳра Зокирова, Чарос Рустамовалар бўладилар. Машҳур қорилардан Абдулбосит қори ва ўзбек қорияларидан Нозима Нажмиддиновага ҳавас қиламан. Сураларни ёдлашдан бир кун олдин такрор қиламан, эртаси кун эса саноқни адоғига етказаман. Бир-бирига ўхшаш оятларни ажратиб олиш менга қийинчилик туғдиради. Уларни иложи борича зеҳн билан ёдлаб олишга ҳаракат қиламан. Отамнинг менга айтган сўзлари Қуръонни ёд олишимга сабаб бўлган. Ўшанда падари бузрукворим, қория бўлганларнинг ота-онасига жаннатда тож кийдирилар экан, менинг ҳам шундай ниятим бор, дегандилар. Қуръон ёдламоқчи бўлганларга ададни тўлиқ қилишни, такрорни доимий қилишни, тажвид билан бошлашни ва энг муҳими ёдламоқчи бўлган оятларни кечда такрор қилишни тавсия қилардим. Ушбу мусобақада қатнашиш бахтини берган Аллоҳ таолога ҳамду санолар бўлсин. Ҳаммаси яхши бўлишига умид қиламан, иншааллоҳ.\nГулруҳ Кенжабой Мирзо қизи, Тошкент Ислом институти талабаси:\n— Устозларим Неъматов Жаҳонгир, Маҳмудов Зафар, Аҳмаджонов Муҳаммад Жаъфар, Убайдуллаев Ислом домлалар ҳисобланади. Дунё қориларидан Миншави ва Шураймларга ҳавас қиламан. Қуръонни ёдлашда энг муҳим нарса устозларнинг тавсияларига оғишмай амал қилиш деб ўйлайман. Қория бўлмоқчиларга доимо уcтозларни айтганларига амал қилишни, ота-она ва устозларнинг розилигини олишни, ниятни қатъий қилишни ва шунга яраша ҳаракат қилишни маслаҳат бераман. Мусобақада устозларимиз кутган натижага эришишни Аллоҳ таолодан сўраб қоламан\nАсила Жамилова, Жўйбори Калон ўрта махсус Ислом билим юрти талабаси:\n— Устозларим Абдуллаева Шоҳида, Аҳмедов Нарзулла, Мавлонов Жамол, Ҳалилова Ҳуснигул. Дунё қориларидан Ал-Афасий ва юртимиздаги Абдулқодир қорига ҳавас қиламан. Қуръонни ёдлашимга саҳобаларнинг ҳаёти ва Қуръони карим ҳақидаги ибратли кўрсатувлар туртки бўлган. Ёдлашда такрор ва саноқни мукаммал қилишга ҳаракат қиламан. Бўлажак қорияларга ёдлашни ёшлигидан бошлашни тавсия қиламан. Чунки, ёшликда олинган билим, тошга ўйилган нақш, деб бекорга айтишмаган. Ҳаммага Аллоҳ ёр бўлсин!\nСаодат Собирова, Жўйбори Калон ўрта махсус Ислом билим юрти талабаси:\n— Устозларим Аҳмедов Нарзулло, Муҳаммадшоева Роҳатхон ва бошқалар. Дунё қориларидан Ҳусорийга, Ал-Афасийга, Абдулбоситга ва юртимиз қориларидан Ҳасан-Ҳусан қориларга ҳавас қиламан. Қуръон ёдлашда дастлаб бир бетни 3 қатордан бўлиб, такрор қиламан. Кейин барини жамлаб, 60 та саноқ қиламан. Қуръон ёдламоқчи бўлганларга аввал яхшилаб тажвид билан эшитиб, сўнгра такрор қилишларини тавсия қиламан. Мусобақа олдидан ҳаяжон кучли. Аллоҳим юзимизни ёруғ қилсин! Омин!\nmusobaqa қорилар мусобақаси


Ўзбекистонда қизлар учун никоҳ ёши ўзгартирилади - Namanganliklar.uz\nЎзбекистон Республикаси Оила кодексининг 15-моддасига ўзгартиш киритиш, яъни ёшлар учун никоҳ ёшини ўзгартириш режалаштириляпти. Бу ҳақда Ўзбекистон Республикаси Олий Мажлиси Қонунчилик палатаси депутати Расул Кушербоев ижтимоиф тармоқдаги саҳифасида хабар берди.\n“Бугунги фракциямиз мажлисида “Ўзбекистон Республикаси Оила кодексининг 15-моддасига ўзгартиш киритиш ҳақида”ги Ўзбекистон Республикасининг Қонуни лойиҳаси доирасида ушбу масала кўриб чиқилиб, маъқулланди. Энди лойиҳа навбатдаги ялпи мажлисда кўриб чиқилади.\n“Бола ҳуқуқлари тўғрисида”ги Конвенциянинг 1-моддасига кўра 18 ёшга тўлмаган ҳар қандай инсон бола ҳисобланади.\nҚонуннинг қабул қилиниши хотин-қизларни эрта никоҳини ва эрта туғруғини олдини олишга хизмат қилади.\nҚонун лойиҳасини ишлаб чиқиш жараёнида хорижий мамлакатларда никоҳ ёшини белгиланганлиги ҳолати ҳам ўрганилган. Жумладан, Россия, Арманистон, Тожикистон, Озарбайжон, Украина, Молдова, Франция, Германия ва Филиппин Республикасида никоҳ ёши эркаклар ва аёллар учун ўн саккиз ёш этиб белгиланган.\nУзоқ вақтдан бери кўп муҳокамаларга сабаб бўлиб келаётган никоҳ ёши масаласида ҳечдан кўра кеч бўлса ҳам мантиқли қарорга келинаётгани кўпчилигимиз учун рози бўлишга арзирли ҳол”, дейди депутат.\n5 016 Ko'rishlar\n96 xabar muallifi


Ўзбекистон Республикаси Конституцияси қабул қилинганлигининг йигирма уч йиллиги муносабати билан амнистия тўғрисида - Ўзбекистон овози газетаси\nЎзбекистон Республикаси Конституцияси қабул қилинганлигининг йигирма уч йиллиги муносабати билан Ўзбекистон Республикаси Президентининг тақдимномасига мувофиқ, инсонпарварлик тамойилига амал қилиб, Ўзбекистон Республикаси Конституциясининг 80-моддаси 10-бандига ва 93-моддаси 23-бандига асосан Ўзбекистон Республикаси Олий Мажлисининг Сенати ҚАРОР ҚИЛАДИ:\n1. Қуйидаги маҳкумлар:\nд) I ва II гуруҳ ногиронлари, шунингдек ушбу Қарор кучга киргунга қадар бир йил ичида қонунда белгиланган тартибда жазони ўташга тўсқинлик қиладиган оғир касалликларга чалинган, деб топилган шахслар жазодан озод қилинсин.\n2. Эҳтиётсизлик орқасида жиноят содир этган шахслар, шунингдек ижтимоий хавфи катта бўлмаган ёки унча оғир бўлмаган жиноятларни қасддан содир этганлиги учун биринчи марта ҳукм қилинган шахслар жазодан озод қилинсин.\n3. Озодликдан маҳрум қилиш жазосига ҳукм қилиниб, ўталмай қолган жазо муддати икки йил-у олти ойдан кўп бўлмаган, ҳукми ушбу Қарор эълон қилинган кунга қадар қонуний кучга кирган маҳкумлар жазодан озод қилинсин.\n4. Озодликдан маҳрум қилиш жазосига ҳукм қилиниб, ушбу Қарор эълон қилинган кунда ўталмай қолган жазо муддати уч йил-у олти ойдан кам бўлган шахслар манзил-колонияларга ўтказилсин.\n5. Ушбу Қарорнинг 1-бандида қайд этилган шахслар томонидан содир этилган жиноятлар тўғрисидаги барча ишлар тугатилсин.\n6. Ушбу Қарорнинг:\nа) амал қилиши – узоқ муддатга ёки умрбод озодликдан маҳрум қилишга ҳукм қилинган; ўта хавфли рецидивист деб топилган; тақиқланган ташкилотлар фаолиятида иштирок этган, улар таркибида тинчлик ва хавфсизликка қарши ёки жамоат хавфсизлигига қарши жиноятлар содир этган; жиноий уюшма таркибида жиноят содир этган; жазони ўташ тартибини мунтазам равишда бузаётган; афв этиш ёки амнистия тартибида илгари жиноий жавобгарликдан ёки жазодан озод қилинган ва яна қасддан жиноят содир этган шахсларга; шунингдек ўлим жазоси афв этиш тартибида озодликдан маҳрум қилиш тариқасидаги жазога алмаштирилган шахсларга;\nб) 1-банди амал қилиши – Ўзбекистон Республикаси Жиноят кодексининг 104-моддаси учинчи қисми «д» бандида кўрсатилган, шунингдек ўта оғир жиноятларни содир этган шахсларга;\nв) 3-банди амал қилиши – Ўзбекистон Республикаси Жиноят кодексининг 97-моддасида ва 104-моддаси учинчи қисмининг «д» бандида назарда тутилган жиноятларни содир этган шахсларга;\nг) 1–3, 5-бандлари амал қилиши – Ўзбекистон Республикаси Жиноят кодексининг 167, 168-моддаларида назарда тутилган жиноятларни содир этиб, етказилган моддий зарарни тўлиқ қопламаган шахсларга нисбатан татбиқ этилмасин.\n7. Ушбу Қарорга мувофиқ асосий жазодан озод қилинган маҳкумлар қўшимча жазолардан озод қилинмайди.\n8. Ўзбекистон Республикаси Олий Мажлиси Сенатининг тегишли қўмита ва комиссиялари ушбу Қарорнинг қўлланилиши устидан жамоатчилик назорати ҳамда Қарорнинг қўлланиш тартиб-таомилларининг очиқ-ошкора амалга оширилишида сенаторлар ва депутатлар корпусининг бевосита иштирокини таъминласин.\n9. Ушбу Қарор амалга оширилиши учун масъулият Ўзбекистон Республикаси Вазирлар Маҳкамаси зиммасига юклатилсин.\n10. Ушбу Қарор эълон қилинган кундан эътиборан кучга киради ва уч ой ичида ижро этилиши лозим.\n2015 йил 3 декабрь


Жозе Рамосни «Рома»да кўрмоқчи » Футбол янгиликлари 2021\nGoal24.uz » Европа жамоалари » Italiya » Жозе Рамосни «Рома»да кўрмоқчи\nЖозе Рамосни «Рома»да кўрмоқчи\n«Рома» бош мураббийи Жозе Моурино Серхио Рамосни жамоада кўришни истамоқда.\nCалcиомерcато манбаси маълумотига кўра, мутахассис футболчи билан гаплашган ва у римликлар сафига ўтишига умид қилмоқда. Футболчининг ўзи келажаги бўйича бир қарорга кела олмаяпти. Хабарларгакўра, «Манчестер Сити» ҳам испаниялик ҳимоячи билан боғлиқ вазиятни қизиқиб кузатмоқда.\nБундан аввалроқ Рамос янги жамоасида йилига 10-12 миллион евро олишни истаётгани, бундан ташқари, бонус сифатида 20 миллион сўраётгани ҳақида хабарлар тарқалганди. Унга асосий даъвогар «ПСЖ» клуби бўлиб турибди, шунингдек, «Милан» клуби билан музокаралар давом этмоқда.\n16 июн куни Мадрид клуби расмий сайтида 35 ёшли футболчи кетаётгани хабар қилинганди. 2020/21 йилги мавсумда Рамос жароҳат туфайли «қайморанглилар» жамоасининг барча ўйинларида иштирок эта олмади, у жами 21 ўйинда 4 гол уриб, 1 голга узатма берган.\n«Челси»га Германиядан яна бир ҳужумчи келмоқда. Сўнгги трансфер хабарлари


ЕИнинг Марказий Осиё бўйича махсус вакили: Йил охиригача Шавкат Мирзиёев Брюсселга ташриф буюради - Anhor\nAnhor Все посты ЕИнинг Марказий Осиё бўйича махсус вакили: Йил охиригача Шавкат Мирзиёев Брюсселга ташриф буюради\nЕИнинг Марказий Осиё бўйича махсус вакили: Йил охиригача Шавкат Мирзиёев Брюсселга ташриф буюради\nЎзбекистон президенти Шавкат Мирзиёев шу йил охиригача Брюсселга ташриф буюриши кутилмоқда. Ташриф доирасида республика ва Европа Иттифоқи ўртасида шериклик ва ҳамкорлик тўғрисида икки томонлама кенг қамровли янги келишув имзоланиши режалаштирилмоқда. Бу ҳақда журналистларга ЕИнинг Марказий Осиё бўйича махсус вакили Питер Буриан маълум қилди, деб ёзади Sputnik нашри.\n«Ушбу келишувнинг асосий бўлимлари бўйича ишлар деярли якунланмоқда. Биз ушбу жараённи йил охиригача якунлашга тайёрмиз. Бу президент Мирзиёевнинг Брюссселга ташрифи учуни яхши сабабга айланади», — дейди Буриан келишув имзоланадиган эҳтимолий муддатларга изоҳ берар экан.\nМахсус вакилнинг сўзларига кўра, Ўзбекистон раҳбарининг ташрифини “катта сабрсизлик” билан кутишмоқда. Буриан бу “иккала томон ҳам ҳамкорликни ривожлантириш масаласига жуда жиддий ёндашиши учун муҳим сигналга айланишини” таъкидлади. Дипломат Ўзбекистондаги ислоҳотлар жараёни ЕИ ва Тошкентнинг ўзаро ҳамкорлигини сезиларли даражада кенгайтириш имконини берганини қўшимча қилади.\n«Биз ушбу келишувда барча илғор тажрибалар ва тармоқларни акс эттиришга ҳаракат қиламиз», — дейди Буриан.\nКенгайтирилган шериклик ва ҳамкорлик тўғрисидаги келишув (КШҲК) 1999 йилдан буён амал қилиб келаётган шериклик ва ҳамкорлик тўғрисидаги шартноманинг ўрнини босади. Ҳужжатни 2020 йилда имзолаш режалаштирилганди, бироқ пандемия сабабли муддатларга тузатиш киритилди. Шартнома шу йилнинг ўзида имзоланиши мумкинлиги айтилмоқда.\nТадбиркорларга Президентга бот орқали ечимлар бериш таклиф этилди


00:00 / 25.04.2009 | eski savollar | 1924\nАссаллому алайкум Шайҳ Ҳазратлари! Фариштлар ҳар бир инсон учун алоҳида белгиланлиги борми? Агар мен адашган булса оллоҳ мени кечирсин. Бу саволни сизга беришдан сабаб, бизни ҳалқда бир ота суз бор, яни яши гапга ҳам ёмон гапга ҳам фаришталар омин дейишади. Мен оҳирги вақтлар жуда эҳтиёт булиб қолдим, чунки мени қалбимдан утган куп ҳаёлларга уҳшаш вазиятлар мен ва мени атрофимда содир булмоқда. Бу воқеаларни барчасини оллоҳдан эканлигига шак шубҳам юқ ва бунга ишонаман. Лекин менга бироз кунгил ҳушсизлик қилаёттган нарса бу кунглимдан утган амалларга уҳшаш воқеаларни содир булиши. Шайҳ Ҳазратлари агар саволимда бирон нуқсон булган булса ва сизга малол келадиган жойи булса олдиндана узр сурайман. ҳурмат ва Эҳтиром билан Кҳ.\nҲар бир инсон учун алоҳида белгиланган фаришталар бор.Аллоҳ таоло «Раъд» сурасида: «Унинг олдида ҳам, ортида ҳам таъқиб қилгувчилар бор. Улар уни Аллоҳнинг амри ила ҳифз қилиб турурлар», деган (11 - оят).Яъни, ҳар бир одам боласининг«олдида ҳам, ортида ҳам таъқиб қилгувчилар бор».Яъни, унинг ҳар тарафида кузатиб юрувчи фаришталар мавжуд. Ушбу фаришталар ҳақида Имом Бухорий розияллоҳу анҳу ривоят қилган ҳадисда Пайғамбаримиз соллаллоҳу алайҳи васаллам: «Улар сизлар учун алмашиб, кетма-кет келиб турадилар. Кечаси бир хил фаришталар, кундузи бир хил фаришталар келади. Улар бомдод ва аср намозида жам бўладилар. Аллоҳнинг ҳузурига сиз билан тунни ўтказувчилар кўтарилганларида, улардан, Ўзи сизларнинг ҳолингизни жуда яхши билса ҳам: «Бандаларимни қайси ҳолда тарк қилдингиз?» деб сўрайди. Фаришталар: «Уларнинг ҳузурига борганимизда намоз ўқиётган экан, уларни тарк қилганимизда ҳам намоз ўқишаётган эди», дейишади», деганлар.Бошқа бир ҳадисда эса: «Албатта, сиз билан бирга, сизни хало ва жимоъ пайтидан бошқа вақтда тарк этмайдиган зотлар бор. Бас, улардан ҳаё қилинглар ва уларни ҳурмат этинглар», дейилган.Мазкур фаришталарнинг вазифаларини ояти кариманинг кейинги жумласи баён қилади:«Улар уни Аллоҳнинг амри ила ҳифз қилиб турурлар».Яъни, ўша фаришталар у бандани Аллоҳнинг амри ила ҳифз қилиб турурлар. Ушбу жумладаги «ҳифз» сўзи «сақлаш» ва «ёдлаб, эслаб қолиш» маъноларини билдиради. Бандага бириктирилган фаришталар ушбу икки ишни бажарадилар. Яъни, бандани турли ёмонликлардан сақлаб турадилар ҳамда қилаётган амалларини ёзиб, ёдда сақлаб борадилар.Ушбу оят ва ҳадисларга ҳамда шу маънодаги яна бошқа ҳужжатларга суянган ҳолда уламоларимиз қуйидагиларни таъкидлайдилар:Бандани турли ҳодиса ва ёмонликлардан ҳимоя этиш учун фаришталар навбат билан қўриқчилик қиладилар. Шунингдек, унинг амалларини ёзиб бориш учун ҳам кечаю кундуз маълум фаришталар алмашиб турадилар. Иккитаси ўнг ва чап тарафда туриб, ўнг тарафда турган фаришта яхши амалларни, чап тарафда тургани гуноҳ амалларини ёзиб боради. Яна икки фаришта олд ва орқадан уни қўриқлаб турадилар. Демак, банда доимо тўрт фариштанинг ўртасида юради. Улар кундузи ва кечаси алмашиб туришади.Аллоҳ Ўзи юқорида зикр қилганидек, ҳамма нарсаларни, ҳатто бандалар учун ўта махфий бўлган ҳолатларни ҳам жуда аниқлик ила билиб туришига қарамай, ҳар бир бандага тўрттадан фариштани бириктириб қўйгандир. Улардан иккитаси банданинг ҳар бир қилган амалини ўша вақтнинг ўзидаёқ ёзиб қўяди. Бу ҳар бир бандага катта масъулият юклайди. Фаришталардан иккитасининг бандани қўриқлаб туриши эса Аллоҳ уни мукаррам қилганини кўрсатади. Демак, ҳар бир инсон ўша икромга лойиқ бўлиб, ўша масъулиятни ҳис этмоғи керак. Ўзини ўнглашга, тузатишга, Аллоҳнинг розилигини қозонтирадиган амалларни бажаришга уриниши лозим.Аллоҳ таоло «Анъом» сурасида: «У бандалари устидан ғолибдир. У устингизга ҳафазаларини юборадир», деган (61 - оят).Аллоҳ таоло доимо бандалари устидан ғолибдир, Ўз иродасини ўтказиб тургувчидир.«У бандалари устидан ғолибдир».Аллоҳ таоло ғолиблигидан бандаларининг ҳар бир ҳаракат ва саканотларини кузатиб, ҳисоб-китобини қилиб туради.«У устингизга ҳафазаларини юборадир».«Ҳафаза» – ҳар бир инсонга бириктирилган фаришталарнинг номи бўлиб, улар қиладиган ишнинг маъносини англатади. Биринчи маъно – муҳофаза қилиш, сақлаш маъноси бўлиб, ўша фаришталар ўзлари бириктирилган одамни муҳофаза қилиб турадилар. Иккинчи маъно – ёд олиш маъноси бўлиб, мазкур фаришталар ўзлари бириктирилган инсоннинг ҳамма қилган иши ва айтган сўзларини ёдлаб боради. Хулоса қилиб айтганда, инсон бир лаҳза ҳам Аллоҳ таолонинг кузатувидан четда қолмайди. Буни англаган инсон фақат яхшилик қилиб, доимо ёмонликдан четланади.\nОёқдан сув ўтиш


ЛГБТ ғояларини тарғиб қилган Миразиз Бозоровнинг суди бошланди — видео – Bugun.uz\nЯнгиликлар - 14:03 · 20.01.2022\nЖиноят ишлари бўйича Миробод тумани судида 20 январь куни блогер Миразиз Бозоровнинг жиноят иши кўриб чиқилиши хабар қилинганди. «Bugun.uz» мухбирининг маълум қилишича, ЛГБТ ғояларини тарғиб қилган блогернинг суди бўлиб ўтмоқда.\nҚайд этилишича, Жиноят ишлари бўйича Тошкент шаҳар Миробод туман судида ЛГБТ ғояларини тарғиб қилган Миразиз Бозоровнинг суди бўлиб ўтмоқда. Аммо унга ОАВ вакиллари киритилмади. Бунга уларда ПЗР тест жавоби йўқлиги сабаб қилиб кўрсатилди. «Bugun.uz» мухбирининг маълум қилишича, журналистлардан бири коронавирусга тест топшириб келган, бироқ суд бошлангани сабабли киритилмаган.\nСудда халқаро ташкилот аъзолари, Германия элчихонаси вакили, «Эзгулик» жамияти раиси ҳам борлиги айтилмоқда. Шунингдек, Аброр Мухтор Алий ва блогер Шуҳрат Мусаев жабрланувчи сифатида иштирок этмоқда.\nЭслатиб ўтамиз, ЛГБТ ғояларини тарғиб қилган блогер Миразиз Бозоров Тошкент шаҳар Миробод туманида 2021 йил 28 март куни номаълум шахслар томонидан калтакланганди. Мазкур ҳолат юзасидан Миробод тумани Ички ишлар органи фаолиятини мувофиқлаштириш бошқармаси тергов бўлими томонидан Жиноят кодексининг 105-моддаси 2-қисми «и» банди (қасддан баданга ўртача оғир шикаст етказиш) аломатлари билан жиноят иши қўзғатилган.


Қирғизистон Бош прокуратураси Асқар Акаев тергов билан фаол ҳамкорлик қилмоқда 23-09-2021, 00:00 | Zamin.uz\nҚирғизистон биринчи президенти Асқар Акаев «Қумтор» олтин конини қазишда йўл қўйилган коррупция ҳақидаги жиноят иши бўйича тергов билан фаол ҳамкорлик қилмоқда. Бу ҳақда мамлакат Бош прокуратураси хабар берди. Акаевнинг ўзи шу ишда гумонланувчи сифатида қатнашмоқда.\nАсқар Акаев 2 август куни Қирғизистонга қайтди. Бишкекда у аввалига сўроққа тутилган, кейин президент Садир Жапаров уни шахсан қабул қилган. Расмийлар Акаевнинг Канаданинг Centerра Голд Inc. компанияси билан «Қумтор» олтин кони борасидаги шов-шувли зиддиятда уларга ёрдам беришидан умидвор.\nҚирғизистон бош вазири аппарати собиқ раҳбари ҳамда Асқар Акаевнинг собиқ сафдоши Бекболот Талгарбеков собиқ президент Қирғизистон фуқаролигидан воз кечмаганини маълум қилди.\n«Улар (Акаев ва унинг рафиқаси) вақт ўтиши билан ватанига қайтиб боришига умид қилиб келган, шунинг учун фуқаролигини ўзгартирмаган. Шунча йил давомида улар Москвада Қирғизистон паспортлари билан яшаган», — деди Талгарбеков.\nУнинг қўшимча қилишича, Акаевлар паспортлари Қирғизистон Ташқи ишлар вазирлиги линияси орқали янгиланган ва Талгарбековнинг ўзи Майрам Акаеванинг паспорти учун ҳужжатлар тўплашда ёрдам берган.\n«Асқар Акаевга мен ёрдам бермаганман, лекин аниқ биламан, унда ҳам Қирғизистон умумфуқаролик паспорти бор. Уларнинг фарзандларининг фуқаролиги ҳақида ҳеч нарса билмайман», — деди Талгарбеков.\n3 август куни Қирғизистон собиқ бош вазири Темир Сариев қўлга олинди. У «Қумтор» конидан атроф-муҳитга етказилган зарар суммасини камайтириб кўрсатганликда гумон қилинмоқда.\nАсқар Акаев 1990 йилдан 2005 йилгача дастлаб Қирғизистон ССР, сўнг Қирғизистон Республикаси президенти бўлган. 2005 йилда тўқнашувлар ва президент қароргоҳининг қирғин қилиниши воқеалари ҳамроҳлик қилган «Лолалар инқилоби» деб номланган даврда Қирғизистон президенти лавозимидан четлатилган, сўнг у Россияга қочиб кетган. “Замин” янгиликларини “Youtube”да кузатиб боринг\nЯнгиликлар » Дунё » Қирғизистон Бош прокуратураси: Асқар Акаев тергов билан фаол ҳамкорлик қилмоқда


Кураш гилами кимнидир ғалаба сари элтадиган, кимнидир мағлубият аламини тотишга мажбур қиладиган майдондир. Чунки бу — спорт! Шу майдонда ўзбек йигит-қизлари ор-номус учун беллашади. Республика Олимпия захиралари коллежи ўқувчиси Илҳом Баҳромов ҳам умидли ёш спортчилардан.\n— Юнон-рум курашига кириб келишимга амаким Исроил Баҳромов сабабчи бўлган, — дейди юнон-рум кураши бўйича уч карра Осиё чемпиони, 2-ўсмирлар Олимпиадаси олтин медали соҳиби Илҳом БАҲРОМОВ. — Дастлаб, амаким юнон-рум кураши билан шуғулланиши учун акамни Болалар ва ўсмирлар спорт мактабига олиб борган. Акам ҳар куни машғулотдан келиб, менга ўрганганларини кўрсатарди. Ўн икки ёшимда мен ҳам ўша мактабга бордим. Акам Исломжон Баҳромов икки карра Осиё чемпиони, Жаҳон чемпионати совриндори бўлган.\nСамарқанд вилоятининг Оқдарё туманида туғилган бу йигит юнон-рум кураши бўйича дастлаб, вилоят биринчилигида, сўнг республика босқичида ғолиб бўлди. Бу ютуқлар уни пойтахтга — Республика олимпия захиралари коллежига етаклади. Коллежда мураббий Бахтиёр Сайфиев Илҳомни том маънода спорт устаси қилиб тарбиялади. У жаҳон чемпионатида кумуш ва бронза медалларини қўлга киритди.\n— 2013 йил Мўғулистонда илк бор Осиё чемпионатида қатнашганимда 46 килограмм вазн тоифасида гиламга чиқдим, — дейди ёш спортчи. — Шоҳсупага чиққанимда мамлакатимиз байроғи кўтарилиб, мадҳиямиз янгради...\nУнинг эришган натижалари орасида энг каттаси бу 2-ўсмирлар Олимпиадасидаги олтин медаль ҳисобланади. Илгари Ўзбекистондан ҳеч қайси спортчи юнон-рум кураши бўйича Олимпиада олтин медалини юртимизга олиб келмаган. Бундай шараф Илҳомга насиб қилди.\n— Муросасиз курашлардан сўнг финалга чиқдим, — дейди у. — Бутун делегациямиз мени олқишлашга келган... Ўша ҳаяжон ҳамон ёдимда... Дастлаб, рақибимнинг қўли бироз баланд келиб, мен ортда қолаётгандим. Ҳакам рақибимга огоҳлантириш берди. Айни шу лаҳзада танамга қаердандир куч келди ва финалда ғалаба қозондим.\nКураш фақат ғалабадан иборат эмас. Унда мағлубият ҳам бўлади. 2017 йилда Финляндияда ўтказилган Жаҳон чемпионатида учинчи ўринни олган ҳамюртимиздан эронлик рақибнинг қўли баланд келганди.\n— У билан илгари сира куч синашмаган эдим, — дейди И.Баҳромов. — Бу жанг мен учун аламли мағлубият олиб келди. Сабаби 5:4 ҳисоб билан олдинда эдим, бироқ сўнгги 7 сония ҳаммасини ўзгартириб юборди. Сўнгги лаҳзада 2 балл бой бердим. Бу сира эсимдан чиқмаса керак. Учинчи ўрин учун хитойлик рақиб билан курашиб, уни 8:0 ҳисобида мағлуб этдим.\nҲа, ёш курашчимиз бугун ғалабасидан ҳаволанмайди, мағлубиятдан тушкунликка тушмайди. Аксинча, янги марралар сари интилаверади. Олдинда уни ҳали Грузияда ўтказиладиган Халқаро турнир, Индонезияда бўлиб ўтадиган Осиё ўйинлари кутиб турибди.


Новости Узбекистана > Версия для печати > Сиртқи таълимда таҳсил олувчилар учун масофадан ўқитиш йўлга қўйилади\nГлавная > Фан ва технология > Сиртқи таълимда таҳсил олувчилар учун масофадан ўқитиш йўлга қўйилади\nЯнги ўқув йилидан бошлаб ОТМларнинг махсус сиртқи бўлимлари талабалари учун масофадан ўқитиш йўлга қўйилади.\nЯнги ўқув йилидан бошлаб Ўзбекистон ОТМларининг махсус сиртқи бўлимлари талабалари учун машғулотлар масофадан ўтилади.\nОлий ва ўрта махсус таълим вазирлиги матбуот хизматининг хабарга таяниб Газета.уз ёзмоқда. Онлайн ўқитиш платформаси ОТМТВ ҳузуридаги Таълим муассасаларида электрон таълимни жорий этиш маркази томонидан жорий этилди.\nБугунги кунда махсус сиртқи таълимнинг 144 та дарслиги таянч олий таълим муассасаси билан биргаликда масофавий ўқитиш формати асосида ишлаб чиқиш йўлга қўйилди.\nМасофавий таълимни амалга оширишнинг навбатдаги босқичида олий таълимнинг сиртқи ва кечки таълим учун масофавий ўқитишни йўлга қўйиш режалаштирилган. Сиртқи ва кечки таълим дарсликлари ҳам босқичма-босқич онлайн ўқитиш тизимига ўтказилиб борилади.\nХабарда қайд этилишича, олий таълим тизимига масофавий таълимни жорий қилиниши давлат учун ҳам талаба учун ҳам таълим харажатларини қисқартиришга ёрдам беради.


Fergana.uz - ЎзА: Янги қурилган йўл 250 минг нафардан ортиқ аҳолининг узоғини яқин қилади amCharts examples\nЎзА: Янги қурилган йўл 250 минг нафардан ортиқ аҳолининг узоғини яқин қилади\n2019-04-13 14:58:48 24\nФарғона вилояти Фарғона туманида Оқбилол – Ямбарақ автомобиль йўли янгидан қурилиб, фойдаланишга топширилди.\nМамлакатимизда бугунги кунда инсон манфаатларини таъминлаш устувор вазифага айлаган бўлиб, одамлар билан мулоқот қилиш, уларни қайнаётган муаммоларни бартараф этиш борасидаги ишлар янги босқичга кўтарилди.\nБир неча йиллар давомида Чимён, Миндон, Қўрғонтепа, Хонқиз каби қишлоқларда яшовчи аҳоли туман маркази – Водилга боришда 70-80 километр йўл босиб, Фарғона шаҳри орқали кетишга мажбур бўларди. Қолаверса, жамоат транспортлари учун ҳам турли қийинчиликлар ва оворагарчиликлар юзага келарди.\nБугун бундай муаммолар ўз ечимини топди. Йўлсозлар томонидан Оқбилол ва Ямбарақ қишлоқлари ўртасида Чимён билан Водилни боғловчи 8 километр йўл қисқа муддатда қуриб битказилди. Мазкур йўл қурилишига 21 миллиард сўм маблағ сарфланди. Бу 30 километрлик йўл масофасини қисқартириб, одамларнинг йўл харажатларини камайишига хизмат қилади. Энг асосийси, кунлик қарийб 1,5 соат вақтини тежайди. Шунингдек, янги қурилган йўл Олтиариқ, Риштон туманларидаги 250 мингдан ортиқ аҳолининг ҳам узоғини яқин қилишга хизмат қилади.\nМазкур йўлни фойдаланишга топшириш маросими катта шодиёнага айланди. Унда туман аҳолиси, ёшлар ва кенг жамоатчилик вакиллари иштирок этди.\n– Одамларнинг оғирини енгил, олис манзилини яқин қилиш ҳам савобли иш, – дейди Чимён қишлоғилик Ҳусанбой ота Қурбонов. – Ҳар куни туман марказига ишга, ўқишга, шифохонага ва бошқа турли юмуш билан қатнайдиган аҳоли ёки туман марказидан Чимёнга борадиган фуқаролар учун бу йўлнинг қурилгани катта иш бўлди.


Федерер жарроҳлик столига ётди / Olamsport.com\nФедерер жарроҳлик столига ётди\nТеглар : Рожер Федерер\nТеннис афсонаси Рожер Федерер ўнг тиззасини операция қилдирди.\nБу ҳақида теннисчининг ўзи маълум қилди.\n"Тиззам билан анча вақтдан бери муаммо бор эди. Ниҳоят, шифокор билан учрашдим ва у менга жарроҳлик столига ётишим кераклигини айтди. Кеча Швейцарияда операция қилишди. Шифокорлар кейинчалик юз фоизга яна аввалги ҳолатимга қайтишим мумкинлигини айтишди", - деди Рожер.\nМаълумот учун, Федерер жароҳат туфайли қумли кортларда бўлиб ўтадиган барча мусобақаларни ўтказиб юборади. Унинг рейтинг очколари 40 фоизга камайиб, тахминан 4000 атрофида бўлиб қолади. У майса қопламали турнирлардагина сафга қайтиши мумкин.\nФедерер Швейцариядаги ночорларга 1 миллион хайрия қилди 0\nМейвезерда яна бир жудолик 0


ҚР парламенти ёпиқ режимда Қозоғистон чегарасидаги вазиятни муҳокама қилади\nЖоғорку Кенешнинг 1 ноябрь куни бўлиб ўтган йиғилишида Қирғизистон-Қозоғистон чегарасидаги вазият муҳокама қилиниши таклиф қилинди. Бу ташаббусни ҚСДП фракциясидан депутат Улан Примов илгари сурди. Унинг айтишича, парламент йиғилишига ҚР ҳукумати аъзоларини таклиф қилиш керак:\n- Биз, сўнгги 20 кун мобайнида вазият амалда ўзгармаганлигининг гувоҳи бўлиб турибмиз. Ҳукумат қўлдан келган ишни қилмоқда, Остона ва Ереванда музокаралар олиб борди, бироқ ўзгаришлар кузатилмаяпти. Йиғилишимизга бош вазир, тегишли вазирлик ва идораларнинг раҳбарларини таклиф қилсак яхши бўларди. Биз,депутатлар, ўз таклиф ва мулоҳазаларимизни айтишимиз керак. Келинглар, вазиятдан чиқиб кетиш йўлида ҳукуматга ёрдам берайлик. Чунки бу масала хавфсизликка ҳам бориб тақалади. Керак бўлса, мунозараларни ёпиқ режимда ўтказамиз. Тез орада қиш келади, 3-4 ойдан кейин эса баҳорги экин-текин ишлари бошланади.\nБунга жавобан парламент торағаси Дастанбек Жумабеков 2 ноябрга ҳукумат соати режалаштирилганини эслатиб ўтди ва шу сабабли мазкур масалани навбатдаги йиғилиш доирасида муҳокама қилиш лозимлигини таклиф қилди. Бироқ овоз бериш жараёнидан сўнг Улан Примовнинг таклифи кўпчилик овоз билан маъқулланди.\n10 октябрда Қозоғистон бир томонлама чегара назоратини кучайтирди, бу ўз навбатида Қирғизистоннинг Чуй ва Талас вилоятларидаги НЎПларида, шунингдек Қозоғистон ва Россия чегараларида бир неча километрлик тирбандликларни келтириб чиқарди. Бундан тез айнийдиган маҳсулотлар олиб кетаётган юк машиналарининг ҳайдовчилари энг кўп зиён кўрди.\nҚозоғистоннинг бир томонлама чегара назоратини кучайтирганини НЎПларида навбат кутаётган фуқаролар Алмазбек Атамбоев томонидан Нурсултон Назарбоев шаънига билдирган танқидий фикрлари билан боғлашди. ҚР Президенти 7 октябрь куни Қозоғистон раҳбарини Қирғизистон ички ишларига ва президентлик сайловларига аралашаётганини танқид қилган эди.


9 ойда Ўзбекистонда ЯИМ ҳажми 5,2 фоизга ўсди\nТошкент, Ўзбекистон (UzDaily.uz) -- Дастлабки маълумотларга кўра, 2018 йилнинг январь – сентябрида Ўзбекистон Республикаси ЯИМ ҳажми жорий нархларда 244 343,7 млрд. сўмни ташкил этди ва ўтган йилнинг мос даври билан таққослаганда 5,2 % га ўсди. ЯИМ дефлятори индекси 2017 йилнинг январь – сентябридаги нархларга нисбатан 131,6 фоизни ташкил этди. Бу ҳақда Статистика қўмитаси Матбуот хизмати хабар беради.\nИқтисодий ўсиш суръати иқтисодиётнинг асосий тармоқларида кузатилган ижобий динамика билан боғлиқдир. Иқтисодиётнинг барча тармоқларида яратилган ялпи қўшилган қиймат (кейинги ўринларда ЯҚҚ) ҳажми ЯИМ умумий ҳажмининг 86,3 % ини ташкил этди ва 5,3 % га ўсди (ЯИМ мутлоқ ўсишига таъсири 4,6 фоиз пунктни ташкил этди). Маҳсулотларга соф солиқларнинг ЯИМ таркибидаги улуши 13,7 % ни ташкил этди ва 4,5 % даражасида ўсиш қайд этилди (ЯИМ мутлоқ ўсишига таъсири 0,6 ф.п.).\nЯИМ ўсиш суръатига хизматлар соҳаси энг катта таъсир кўрсатди (2,5 ф.п.) ва бу соҳа ўтган йилнинг январь-сентябрига нисбатан 6,0 % га ўсди. Шундан, савдо хизматлари (автотранспорт воситаларини таъмирлашни қўшган ҳолда) 3,9 % га, яшаш ва овқатланиш бўйича хизматлар 5,6 % га, ташиш ва сақлаш 3,9 % га, ахборот ва алоқа 17,0 % га ва бошқа хизматлар 6,4 % га ўсди.\nСаноат тармоғининг қўшилган қийматида 6,3 % лик ўсиш қайд этилди. Саноат ишлаб чиқаришининг ЯИМ мутлоқ ўсиш суръатига ижобий таъсири 1,4 ф.п.даражасида баҳоланди. Иқтисодий фаолият турлари 28,5 % га, ишлаб чиқарадиган (қайта ишлаш) саноат тармоғи қўшилган қийматининг 2,4 % га ва бошқа саноат тармоқларининг 2,0 % га ўсиши ҳисобига таъминланди.


17:50 / 21.04.2020\nСоғлиқни сақлаш вазирлиги Андижон вилоятида 8, Фарғона вилоятида 5, Бухоро вилоятида 15, Хоразм вилоятида 4 нафар бемор коронавирусдан соғайгани тўғрисида маълумот берди. Эндиликда Ўзбекистонда ушбу касалликдан тўла соғайганлар сони 293 нафарга етди.\nАндижон вилояти юқумли касалликлар шифохонасида навбатдаги 8 нафар коронавирусга чалинган бемор бутунлай соғайди. Улар вилоят соғлиқни сақлаш бошқармаси масъуллари иштирокида реабилитацияга кузатилди.\nТузалганлардан 5 нафари Андижон шаҳридан, 3 нафари Жалақудуқ туманидан. Улардан 4 нафари эркак бўлса, яна 4 нафари аёллар. Барчаси коронавирус инфекциясига чалинган беморлар билан мулоқотда бўлиб, касалликни юқтириб олишган. Улар орасида энг ёши каттаси 60 ёшда бўлса, энг ёши кичиги 9 ёшда.\nВилоят юқумли касалликлар шифохонасидан шу пайтгача 13 нафар бемор соғайган бўлса, эндиликда улар 21 нафарга етди.\nФарғона вилояти юқумли касалликлар шифохонасидан коронавирус инфекциясига чалинган 5 нафар бемор соғайди. Улар вилоят соғлиқни сақлаш бошқармалари масъуллари иштирокида реабилитацияга кузатилди.\nСоғайганларнинг барчаси Туркиядан келишган. Коронавирус инфекцияси тасдиқлангач, вилоят юқумли касалликлар шифохонасига жойлаштирилган. Улардан 2 нафари Тошкент шаҳридан, Қашқадарё, Тошкент ва Андижон вилоятларидан 1 нафардан. Беморларнинг 3 нафари эркак, 2 нафари аёл бўлиб, улар орасида энг ёши каттаси 41 ёшда бўлса, энг ёши кичиги 20 ёшда.\nФарғона вилояти бўйича шу пайтга қадар 6 нафар бемор соғайган бўлса, эндиликда улар 11 нафарга етди.\nШунингдек, бугун Бухоро вилоятидан яна 15 нафар, Хоразм вилоятидан эса 4 нафар коронавирус инфекциясига чалинган бемор буткул соғайди. Улар вилоят соғлиқни сақлаш бошқармалари масъуллари иштирокида реабилитацияга кузатилди.\nБухорода шифо топганларнинг 7 нафари Россиядан, 4 эса Туркиядан чартер рейслар орқали вилоятга олиб келинган ва карантинга олинган. Коронавирус инфекцияси тасдиқлангач, вилоят юқумли касалликлар шифохонасига жойлаштирилган. Улардан 11 нафари эркак, 4 нафари аёл. Беморларнинг 6 нафари Тошкент шаҳридан, 3 нафари Бухоро ва 2 нафари Сурхондарё вилоятидан бўлса, Қорақалпоғистон Республикаси, Самарқанд, Андижон ва Сирдарё вилоятларидан 1 нафардан. Улар орасида энг ёши каттаси 54 ёшда бўлса, энг ёши кичиги 16 ёшда.\nБухоро вилояти бўйича шу пайтга қадар 68 нафар бемор соғайган бўлса, эндиликда улар 83 нафарга етди.\nХоразм вилоятида эса тузалганларнинг барчаси Россиядан чартер рейс билан келишган, коронавирус инфекцияси тасдиқлангач, вилоят юқумли касалликлар шифохонасига жойлаштирилган. Улардан 3 нафари аёл, 1 нафари эркак бўлиб, 2 нафари Бухоро вилоятидан, Самарқанд ва Андижон вилоятларидан эса 1 нафардан. Улар орасида энг ёши каттаси 45 ёшда бўлса, энг ёши кичиги 27 ёшда.\nХоразм вилоятидан айни пайтга қадар 10 нафар бемор буткул соғайди.\n«Соғайган беморлар вилоят юқумли касалликлар шифохонасида шифокорлари томондан Жаҳон соғлиқни сақлаш ташкилоти тавсиялари асосида олиб борилган тўғри даволаш муолажалар туфайли дарддан тўлиқ фориғ бўлишди», дейилади Соғлиқни сақлаш вазирлиги Жамоатчилик билан алоқалар бўлими хабарида.\nЭндиликда Ўзбекистон бўйлаб коронавирус инфекциясидан соғайганлар сони 293 нафарни ташкил этмоқда. 21 апрель ҳолатига кўра, зарарланиш ҳолатлари сони 1657тага етган, беморларнинг 6 нафари оламдан ўтган.


Тўйдаги ўйлар – КУН УЗ\nГлавная / Маданият / Тўйдаги ўйлар\nAnvar 05.03.2018\tМаданият Comments Off on Тўйдаги ўйлар 57 Показы\nКелин-куёв тўрдаги ўриндиқларга бориб ўтиришди. Куёв креслода ястаниб ўтирар экан, худди “Мана кўриб қўйинглар, менинг маликамни”, деяётгандек эди. Жўралар, ҳатто тўйга келган аксар эркакларнинг нигоҳи шоҳсупада маликалардай ўтирган (аслида маликалар сира ҳам бундай очиқ-сочиқ кийинишмайди!) хушсурат келинга қадалган… Келин юзини очиб, бемалол ўтирди. Аммо мен ўйлар изтиробида қийналардим… Ахир ҳарир парда ортидаги чеҳрани, бу нозик вужудни кўз-кўз қилиш асло мумкин эмас.\nТўйни оғриқли ўйлар ила кузатаман. Кетма-кет келган таниқли хонандалар қўшиқларидан давра ёшлар дискотека залига айланди-қолди. Ҳатто келин-куёвни ҳам даврага олиб чиқишди. Ҳинд сериалларида куйланадиган қўшиққа ҳамоҳанг келин-куёв қучоқлашиб валсга тушишди. Бу манзарани қандай изоҳлаш мумкин?! Ҳамманинг назари икки ёшда. Атрофни ўраб олган йигитларнинг қий-чуви… Сўнг келин отаси билан, кейин қайнотаси билан ҳам рақсга тушди… Қани шарқона одоб-ахлоқ, ибо-ҳаё?! Буни оддий ҳолатдек қабул қилаётганларнинг орияти, ҳамияти қаерда қолди?\nСледующая Яшил кўйлак


Талон-торож бўлган нафақалар - Huquq.uz\nТалон-торож бўлган нафақалар\n09:55 - 28.02.2022\nИжтимоий қонунчилик ижроси устидан назоратда асосий эътибор аҳолининг ёрдамга муҳтож тоифаларини ижтимоий муҳофаза қилишга қаратилмоқда. Қўрғонтепа туманида нафақа тайинлаш тартиби дастурлаштирилиб, «Ижтимоий ҳимоя ягона реестри» орқали нафақа тайинлаш белгиланган бўлса-да, ҳалиям айрим масъуллар турли қонунбузарликларга йўл қўймоқда.\nТайинланган нафақа ва пенсияларни ўз вақтида тўламаслик, ҳатто талон-тарож қилиш ҳолатлари ҳам кузатилаяпти. Амалдаги тартибга мувофиқ бюджетдан ташқари пенсия жамғармаси туман бўлими томонидан аҳолига тайинланган нафақа ва пенсияларнинг тўланиши ҳар ойда мониторинг қилиниши лозим. Бироқ мониторинг йўлга қўйилмагани оқибатида «Халқ банки» филиалидан ишдан бўшаб кетган Ш.Ш. банкдаги ишини давом эттириб, фуқаро О.У.нинг 3,8 млн. сўм пенсия пулини, 37 кишининг 98 млн. сўм нафақасини ўзлаштириб юборган. Унга нисбатан жиноят иши қўзғатилиб, суд ҳукми билан жазо тайинланган.\nАҳоли бандлигини таъминлаш ҳам қониқарли деб бўлмайди. Марказга иш сўраб мурожаат қилган 5941 кишининг 4554 нафари иш билан таъминланган. Шу каби иш излаб чет давлатларга бориб келган 4709 нафар фуқародан 409 нафари ишга жойлаштирилмаган.\nИш ҳақининг ўз вақтида тўланиши юзасидан ҳам назорат ўрнатилган. Жумладан, 2021 йилнинг август ойида жамоат саломатлиги техникуми ўқитувчиларининг 3 ойлик иш ҳақи тўланмаётгани ҳақидаги мурожаати асосида уларнинг 145 млн. сўм иш ҳақи тўлаб берилиши таъминланди.


Отни ҳам, эгарни ҳам бой бераётган "эркаклар" | Azon.uz - Ахборот-таҳлилий портал\nОтни ҳам, эгарни ҳам бой бераётган "эркаклар"\n12:00 11.01.2018 1432\nСўнгги пайтларда турли газета журналларда “Аёлнинг эри олдидаги вазифалари”, “Аёлнинг оиладаги вазифалари” ва аёлларнинг бошқа яна бир қанча вазифа ҳамда мажбуриятлари ёритилган мақолаларга тез-тез кўзимиз тушмоқда. Энг қизиқарли жиҳати эса аксар шу мавзудаги мақолаларнинг муаллифлари эркаклардан иборат. Жуда қизиқ, аёлларни турли вазифа ва мажбуриятларини ёритаётган эркаклар ўз вазифа ва мажбуриятларини билмайдиларми ёки ўз вазифа ва мажбуриятларини оммага ҳавола қилишни истамайдиларми?! Агар ўйлаб қарасак, эркакнинг вазифа ва мажбуриятлари аёлларникидан ҳам кўпроқдир. Агар ана шу вазифа ва мажбуриятларни айримларинигина оммага ҳавола этиб ёритиб берилса, балки бугунги кундаги ажримларнинг, оиладаги келишмовчиликларнинг қайсидир маънода, олди олинган бўлар эдими? Ахир “Қарс икки қўлдан чиқади” дейди доно халқимиз. Шу ва шу каби саволлар ҳаёлида бугун бутун оилаларни ажралиб кетишига сабаб бўлаётган эркакларнинг айрим вазифа ва мажбуриятлари ҳақида ёзишни лозим топдик.\nМаълумки, ҳар бир жамиятнинг ўз раҳбари бўлади. Оила ҳам бир кичик жамият ҳисобланиб, унда жамиятнинг барча белгилари кичик кўринишда бўлади. Оила ҳаётида бошлиқ вазифасини эр бажариши лозим. Шу ўринда, оила бошлиғи деганда оиланинг бошқа аъзоларига жабр-зулм ўтказиш, “деганим деган” йўсинида “ҳокими мутлақ” бўлиш эмас, оиланинг баркамол, саодатли, тинч-омон бўлишига эр масъуллиги тушунилиши лозим. Оиланинг тинч-тотув бўлиши эса эр ва хотининнг ўз вазифа ва мажбуриятларини бугунги кунда қай даражада адо этаётганликларига боғлиқ.\nОиладаги эрининг вазифаларидан энг муҳимларидан бири – хотининг хақларини тўла адо қилишдир. Хотинининг хаққини адо этиш вазифасига эса ризқ-рўз билан, кийим-кечак билан таъминлаш, ўз хотини билан иноқликда яшаш, хотинининг баъзи хатоларини кечира билиш ва бошқалар киради. Юқорида санаб ўтилган вазифа ва мажбуриятларга Қуръони карим ва ҳадиси шарифларда кўплаб далиллар келтирилган.\nИмом Аҳмад ибн Ҳанбал ривоят қилган ҳадисда: “… ва хотинингнинг таомингдан егани ҳам садақадир ва аҳлинга қилган нафақанг ҳам садақадир”, дейилган.\nБошқа бир ривоятда эса: “Хотинингнинг оғзига тутган луқмада ҳам сен учун савоб бор”, дейилган.\nБугунги кунда айрим эркаклар чойхонама-чойхона, турли базмларда овқатларнинг сарасини еб, оиланинг еб-ичиши билан қизиқмайди ҳам. Эҳтимол, оилада бозор-ўчар жойидадир, лекин айрим ўзбек оилаларида қайниона ва қайниота бошқаруви уларга хизмат қилаётган ўғлининг хотинига ўзи истаган ош-овқатни тайёрлашга йўл қўймайди. Бу билан қайниона ва қайниотани бахилликда ёки зиқналикда айбламоқчи эмасмиз, балки рўзғорни тежаш мақсадида ёки қарилик туфайли оғир овқатларни ейа олмаслиги сабабли енгил таомларни тайёрлашни айтишларини назарда тутмоқчимиз. Шундай пайтларда эр хонадонига ўзи таомланган ноз-неъматлардан кўтариб кирса, унинг ота-онаси ҳам ахли аёли билан фарзанлари ҳам бирдай хурсанд бўладилар.\nЮқорида айтиб ўтганимиздай, эр ўз умр йўлдошига яхши муомалада бўлиши эрнинг асосий сифатларидан эканлигини айтиб ўтдик. Эр манман бўлмаслиги, саодатни фақат ўзи учун ахтармаслиги, балки хотинига, оиласига ҳам раво кўрмоғи лозимдир. Ўрни келса, эр-хотин бир-бирлари билан ҳадялашиб туришлари лозим. Чунки совға муҳаббатнинг рамзидир ва у қалбдаги баъзи гиналарни ҳам чиқариб юборади.\nҲадиси шарифлардан бирида бу ҳақда: “Бир-бирларингизга ҳадя бериб туринг, чунки у қалбга муҳаббат солади ва гиналарни кетказади”, дейилган.\nБугунги кунда-чи, айрим эрлар кўчада, иш жойларида “ташаббускорлар”. Ҳамкасбларининг таваллуд топган кунлари борми, юбилей, ҳар хил байрамлари борми ўтиришу-кечаларни уюштиришда, совғаларни ташкиллаштиришда фаолдирлар. Уйда-чи, ота-онасини хизматини қилиб, фарзандларини оқ-ювиб, оқ тараётган, кир-чирини ювиб, ош-овқатини қилиб, ишдан келишини кутиб ўтирган аёлини ҳадя у ёқда турсин, таваллуд топган кунида бир оғиз ширин сўз билан сийлашга ҳам ярамайди. Кундалик ҳаётда эса эридан бир оғиз ширин сўз эшитиш кўпгина аёллар учун ушалмас орзуга айланиб бормоқда. Қолаверса, ўзбек оилаларида тез-тез бўлиб турадиган келишмовчиликлар (кўп ҳолларда эр ишдалигида қайниона-келин ўртасида, баъзан эса қайниота-келин ўртасидаги келишмовчиликлар) сабабли эрни ўз аёлига қўл кўтариш холлари кўп кузатилмоқда. Бу ўринда келиннинг айби қай даражада эканлиги суриштириб ўтирилмайди. Эр ўз ота-онасининг гапига қулоқ тутиб бу xатти-ҳаракатларни амалга оширади.\nШариатда-чи, аслида ҳам шундай бўлиши керакми? Ахир эркакларнинг юрагига йўл ошқозон орқали дейилса, аёлларникига эса қулоғи орқали дейилмайдими? Сабрли, тоқатли бўлиш фақат аёллар учунми? Эркакларнинг бундай фазилатли бўлиши ман этилганми? Бугунги кунда кўпгина оилаларнинг ажримларининг сабаби сабр, тоқатнинг етмаётганлигида эмасми? Тўғри, аксар холларда аёлларнинг сабр, тоқатининг етмаганлиги бундай ҳолларга сабаб бўлади, лекин аёлларнинг сабр-тоқатли бўлиб яшаш имконини яратиб бериш эрининг вазифаси сарасига кирмайдими? Юқорида “Аёлларнинг вазифалари” ни мақола орқали ёритиб бераётган муаллифларимиз эрларнинг ана шундай вазифа ва мажбуриятлари ҳақида маълумотлар бериб борсалар, фақатгина аёллар эмас, эркаклар ҳам ўз зиммаларидаги вазифаларини англаб бу масалаларга жиддийроқ ёндашишига сабаб бўлар эди.\nБугунги кунда кўпгина аёлларни эри ишдан келганда эрини очиқ юз, хушкайфият билан кутиб олмаслиги ҳақида гапирилади. Бундай вазиятнинг сабаби суриштириб ўтирилмай, дарҳол аёл киши айбланади. Кун давомида кўчада чарчаб, ишлаб келган эрининг кўнглини ололмаслиги айтиб ўтилади. Ахир аёлни кун давомида қайниона, қайниотаси турли йўллар билан зуғум ўтказиб эзаверса, қандай қилиб кун давомида уй юмушлари ва кесатиқ гаплар билан асаблари чарчаган аёл эрини очиқ юз билан кутиб олиши мумкин? Нима, аёл кишининг асаблари тошданми? Ёки аёл фақат хизматкор бўлиш учун ўз ота уйидан бегона уйга бир умрга келадими? Йўқ, эркак ўзига рафиқа танлаётганда фақатгина эр эмас, балки ҳам ота-она ва ака бўлмоғи лозим. Чунки аёл киши ўз ота уйидан эри билан бирга бўлмоғu учун кетади. Шундай экан, аёл ўз эрида отасининг раҳмдиллигини, онасининг меҳрибонлигини ва акасини дўстлигини кўра олиши керак. Қолаверса, аёл киши эридан устун бўлиш учун эркакнинг бошидан эмас, оёқ ости бўлиш учун оёқларидан эмас, балки суюкли ва ардоқли бўлиш учун унинг юрагига яқин чап қовурғаларидан яратилмаганми?\nАйрим ҳолларда кўплаб аёллар уй юмушлари, қайниона ва қайниотасининг инжиқликлари, ҳар қанча уларнинг кўнглини олишга уринмасин улар келинининг устидан шикоят қилаверишлари, умр йўлдошининг рашқ қилиши сабабли ёки мусулмончиликда аёл киши ҳадеб кўчага чиқавериши тўғри эмаслиги ҳақида гапириб бирор бир жойга айлантиргани олиб чиқмаслиги ҳақида шикоят қиладилар. Уй юмушларидан чарчаган аёлига далда бериш ва маданий ҳордиқ чиқариш мақсадида юртимзнинг диққатга сазовор жойларига олиб бориш, оиласидагиларга ғамҳўрлигини билдириш эркак учун мусулмончиликда мумкин эмасми?!\nАбу Ҳурайра розияллоҳу анҳудан ривоят қилинади: “Набий соллаллоҳу алайҳи васаллам: “Насабларингиздан силаи раҳм қиладиган нарсангизни ўрганинг. Чунки силаи раҳм аҳлининг муҳаббатидир, молу мулкнинг кўплигидир ва умрнинг зиёдалигидир”, дедилар.\nУшбу ҳадисдан кўриниб турибдики, силаи раҳмнинг фойдалари бу дунёнинг ўзидаёқ бир қанча фойдаларни берар экан. Шулардан энг биринчиси аҳлининг муҳаббатидир. Шундоқ экан, эр кишининг гапирган бир оғиз ширин сўзи, унинг учун жон куйдираётган аёлини ҳаёт ташвишларидан бир оз чалғитиш мақсадида аҳён-аҳёнда кўнгли ором олиши учун бирор жойга олиб бориши қилинаётган силаи раҳмнинг энг гўзалроғи эмасмикин?\nОиланинг устуни эркак экан, унинг аёлига нисбатан амалга оширган озгина эътиборли ҳатти-харакати оилаларнинг мустаҳкам ва тинч-тотув бўлишига сабаб бўлади. Ўзбек аёли ҳеч қачон бошқа миллат аёлларида бўлгани сингари ўзи учун эркакнинг ота-онасидан воз кечишини, дунёларни олиб беришини сўрамайди. Шунчаки, озгина эътибор ва мехр-мухаббат эвазига эри учун жонидан ҳам воз кечади.\nИслом билим юрти ходимаси\n15:30 15.07.2018 5074\n08:54 14.07.2018 12291


By IxlosOrg on 06/18/2020 МАҚОЛАЛАР Пайғамбаримизнинг кун тартиби\nПайғамбар саллаллоҳу алайҳи ва салламнинг саҳобалар ҳамроҳлигидаги зиёратлари\nБир куни Итбон бин Молик разияллоҳу анҳуни зиёрат қилдилар. Итбон разияллоҳу анҳу Пайғамбар саллаллоҳу алайҳи ва салламнинг баракотларидан баҳраманд бўлиш учун у зотни уйига чақирган эди. Пайғамбар саллаллоҳу алайҳи ва саллам Абу Бакр ва бир неча саҳобалар ҳамроҳлигида чошгоҳ пайти унинг уйига бордилар. Унга: “Уйингнинг қаерида намоз ўқиб берай?” дедилар. Итбон уйнинг бир четини кўрсатди ва у ерга бўйра тўшади. Бўйранинг чеккаларига сув сепиб қўйди. Пайғамбар саллаллоҳу алайҳи ва саллам уларга имом бўлиб икки ракаат намоз ўқидилар. Сўнг Итбон таомга таклиф этди. Пайғамбар саллаллоҳу алайҳи ва саллам ўтириб, таомидан едилар.\nПайғамбар саллаллоҳу алайҳи ва саллам зиёрат қилган кишилар билан ширин суҳбат қуриб, уларга илтифот кўрсатар эдилар. Ҳаммага баробар яхши муомала қилар эдилар. Ҳатто уларнинг кичкина болаларини ҳам эркалаб қўяр эдилар.\nАнас разияллоҳу анҳу айтади: “Пайғамбар саллаллоҳу алайҳи ва салламнинг хулқ-атворлари ниҳоятда гўзал эди. У зот бизникига келганларида биз билан ўйнаб, бизни хушнуд этар эдилар. Эндигина сутдан чиққан уч ёшли укам бор эди. У билан ўйнашиб, уни ҳам кулдирар эдилар. Бир куни бизникига келганларида укам хафа бўлиб ўтирган эди. Пайғамбар саллаллоҳу алайҳи ва саллам: “Эй Умму Сулайм, ўғлинг Абу Умайрга нима бўлди? Хафа, кайфияти йўқ кўринади?” дедилар. Умму Сулайм: “Ё Расулуллоҳ, унинг ўйнаб юрган қушчаси нуғайр ўлиб қолди”, деди. Пайғамбар саллаллоҳу алайҳи ва саллам укамнинг бошини силаб: “Эй Абу Умайр, нима бўлди нуғайр? Эй Абу Умайр, нима бўлди нуғайр?” дедилар.\nСаҳобалардан бирини зиёрат қилиб, унинг уйида таом есалар, ҳаққига дуо қилар эдилар. Бир марта Саъд ибн Убода разияллоҳу анҳуни зиёрат қилдилар. У нон билан зайтун ёғи келтирди. Пайғамбар саллаллоҳу алайҳи ва саллам ундан тановул қилдилар. Сўнг шундай дуо қилдилар:\nأَفْطَرَ عندكم الصائمونَ وأَكَلَ طعامَكم الأبرار وصلَّت عليكمُ الملائكة\n“Хонадонингизда рўзадорлар ифтор қилсин, таомингизни солиҳ кишилар тановул қилсин, ҳаққингизга фаришталар дуо қилсин”.\nБир марта Буср ибн Абу Буср разияллоҳу анҳуни зиёрат қилдилар. У пишлоқ, хурмо ва сариёғдан таёрланган таом келтирди. Пайғамбар саллаллоҳу алайҳи ва саллам ундан тановул қилдилар. Сўнг ичимлик олиб келди. Ундан ичдилар, кейин унинг ҳаққига дуо қилдилар:\nاللهمَّ بارك لهم في ما رزقتهم واغفرْ لهم وارحمهم\n“Илоҳим! Уларга берган ризқингни баракотли қил, уларни мағфират ва раҳмат айла”.\n Қаранг: “Муснад Аҳмад” (6482, 23770). “Саҳиҳ Бухорий” (425, 118). “Саҳиҳ Муслим” (33).\n Нуғайр – чумчуқсимон кичкина қуш.\n Қаранг: “Муснад Аҳмад” (12137). “Саҳиҳ Бухорий” (6129, 6203). “Саҳиҳ Муслим” (2150).\n Қаранг: “Муснад Аҳмад” (12177, 12406). “Сунан Абу Довуд” (3854). “Сунан Ибн Можа” (1747).\n Қаранг: “Муснад Таёлисий” (91375). “Муснад Аҳмад” (17673). “Саҳиҳ Муслим” (2042).\nAvvalgi maqolaЭй иймон келтирганлар (52): Мушрикларнинг икки Ҳарамга кириши ҳаромлиги, аҳли китоблар билан жизя тўлагунларига қадар урушиш фарзлиги ҳақида\nKeyingi maqola Дард ва даво (92): Мушрикларни адаштирган шубҳа (2)


«Барселона» Рэшфордни Суаресга ўринбосар сифатида кўрмоқда\n«Манчестер Юнайтед» ҳужумчиси Маркус Рэшфорд фаолиятини «Барселона»да давом эттириши мумкин. El Mundo Deportivo нашри маълумотига кўра, каталонияликлар 21 ёшли англиялик футболчига жиддий қизиқиш билдирмоқда.\n«Барселона» ушбу футболчига юқори самарадорлиги учун қизиқиб қолган. У ёш бўлишига қарамай катталар футболида 180 ўйин ўтказишга улгурган ва 48 гол урган. У шунингдек, Англия терма жамоаси сафида 8 голга муаллифлик қилган.\n«Барса» Рэшфордни Луис Суаресга муносиб ўринбосар сифатида кўрмоқда. Аммо шу йил ёзида англиялик форвард «Манчестер Юнайтед» билан шартномани янгилади, молиявий жиҳатдан яхшиланган бу шартнома 2023 йилга қадар тузилган.\nҚолаверса, Рэшфорд «Манчестер Юнайтед» тарбияланувчиси ҳисобланади ва у клубни тарк этишга катта иштиёқ билдирмаслиги мумкин.


ЎзА - Ёш дастурчи қизлар танлови\n10.01.2019 20:43 Чоп этиш версияси\nТанлов Ўзбекистон Болалар ва оилаларни қўллаб-қувватлаш ассоциацияси, Ўзбекистон Республикаси Инновацион ривожланиш вазирлиги, Ёшлар иттифоқи, БМТ Тараққиёт дастури, Тошкентдаги Инҳа университети ҳамкорлигида ташкил этилмоқда.\nИнновацион ривожланиш вазирлиги маълумотларига кўра, “Technovation Challenge” халқаро танлови 2010 йилдан буён дунёнинг қарийб 80 мамлакатида ўтказиб келинмоқда. Улар орасида Ўзбекистон ҳам бор. Технологик ишланмалар танлови доирасида қизлар жамоаларини ташкил этиш кўзда тутилган. Унда иштирокчилар устоз ва мураббийлар раҳбарлигида долзарб муаммони аниқлаши, уни ҳал этиш учун илова яратиши, лойиҳани тижорат жиҳатидан амалга ошириш учун компания тузиши керак бўлади. Ушбу дастурда қатнашиш қизларда танқидий фикрлаш, тадбиркорлик ва дастурлаш, жамоада ишлаш ва аудитория билан мулоқот қилиш кўникмаларини ривожлантиришга хизмат қилади.\nЎзбекистонлик қизлар “Technovation Challenge” халқаро танловида учинчи маротаба иштирок этмоқда. Ўтган йили мамлакатимизнинг “Generation Z“ қизлар жамоаси кичик ёш гуруҳи бўйича дунёнинг олтита энг кучли жамоаси қаторига кирди ва танловнинг Калифорния (АҚШ)да бўлиб ўтган финал босқичида мамлакатимиз шаънини ҳимоя қилди.\nЖорий йилда жамоалар икки гуруҳ – 10 ёшдан 15 ёшгача бўлган ва 15 ёшдан 18 ёшгача бўлган гуруҳларга бўлинади. Уларга тажрибали мураббийлар бириктирилади ва улар 3 ой мобайнида замонавий дастурий маҳсулотларни дастурлаш ва ишлаб чиқиш кўникмаларини ўрганадилар. Ушбу билимлар қизларга аниқ муаммони ҳал этишга қаратилган мобиль иловаларни яратиш имконини беради. Танловнинг республика босқичи якунида иштирокчилар ўз бизнес-режасини тузиб, ҳайъат аъзолари эътиборига қисқа видео-тақдимот ҳамда лойиҳаларини ҳавола этади. Республика саралаш босқичи ғолиблари “Technovation Challenge” танловининг онлайн-режимида ўтказиладиган ярим финал босқичига йўлланма олади.\nТаниқли олим, дастурчи ва бизнесменлардан иборат халқаро ҳайъат аъзолари юзлаб иштирокчиларнинг ишлари билан танишиб, 10 нафар финалистни саралаб олади. Айнан ана шу жамоа танловнинг Сан-Франциско (АҚШ)да бўлиб ўтадиган якуний босқичида иштирок этади.